text:
रानी अपन खोली के संगी लावण्या ले कहिथें, “अरे, ये ह सिरिफ हमर ‘गेस्टहाउस’ के बारे मं कुछु पूछे ला आय हवंय.” दूनो हमर इहाँ आय के मंसूबा ला जान के थोकन अचिंता हो गीन.
जब हमन जनवरी महिना के सुरू मं इहाँ आय बखत गेस्टहाउस ला लेके पहिली पईंत कुछु पूछताछ करे रहेन, तउन बखत मदुरई ज़िला के टी कल्लूपट्टी ब्लॉक के कूवलापुरम गांव मं थोकन डर के हालत बन गे रहिस. ऊहाँ के मरद मन फुसफुसावत कुछेक दुरिहा परछी मं बइठे दू झिन माईलोगन मन डहर आरो करिन - दूनो के उमर बहुते जियादा नई रहिस, दूनो के लइका घलो रहिन.
वो माईलोगन मन कहिथें, “वो त वो कोती हवय, चलव जाबो.” अऊ हमन ला आधा किलोमीटर दुरिहा गाँव के दूसर छोर मं ले के आ जाथें. जब हमन उहाँ हबर गेन त ‘गेस्टहाउस’ के दूनो खोली डहर धियान नई देय जावत जइसने लागत रहय. दू नानकन खोली के मंझा लीम के रुख मं लटके बोरी मन अजीब अऊ अचरज ले भरे लगत रहय.
‘गेस्टहाउस’ मं महवारी के समे मं माइलोगन मन ‘पहुना’ जइसने होथें, फेर वो मन इहाँ ककरो बलाय ले धन अपन मन ले नई आवेंय. मदुरई सहर ले करीबन 17 कोस दूरिहा 3,000 अबादी वाले ये जगा मं कड़ा समाजिक रिती-रिवाज सेती वो मन ला महवारी के समे मजबूर होके आय ला परथे. ये घर मं जऊन दू माइलोगन मन ले हमर भेंट होथे - रानी अऊ लावण्या (असल नांव नई) - वो मन ला पांच दिन इहाँ रहे ला परही. फेर मोटियारिन मन ला पहिली बेर महवारी सुरु होय के बाद ले इहींचे तय जगा मं महिना भर रहेच ला परथे. इही हाल तऊन माईलोगन के घलो आय जेन मन के जचकी होय हवय, जचकी के बाद वो मन ला जन्मे लइका के संग इहाँ रहे ला परथे.
रानी बताथे, “हमन अपन बोरी मन ला खोली मं अपन संग राखथन.” बोरी मन मं अलग रखाय बरतन होथे, महवारी के दिनन मं इही बरतन भाड़ा ला बऊरे जाथे. इहाँ रांधे नई जाय, घर ले आय खाय ला, जऊन ला अक्सर परोसी मन रांधे रहिथें, माईलोगन मन तक ले इहीच बरतन मं राख के पहुंचाय जाथे. कहूँ हाथ ले हाथ झन छुवा जाय तेकरे डर ले ये ला बोरा मं भरके लीम के रुख ऊपर लटका देथें. इहाँ के हरेक ‘अवेइय्या’ सेती अलग-अलग बरतन हवंय – चाहे वो मन एकेच घर के काबर नई होंय होवत रहंय. फेर इहाँ सिरिफ दू ठन खोली हवय अऊ वो मन ला ये खोली मन मं रहे ला परथे.
कूवलापुरम मं रानी अऊ लावण्या जइसने माई लोगन मन करा महवारी बखत ये खोली मं रहे बगेर कऊनो चारा नई रहय. येकर पहिली खोली ह करीबन 20 बछर पहिली गाँव के लोगन मन बरार करके बनाय रहिन. दूनो माइलोगन ले एक झिन के उमर सिरिफ 23 बछर हवय, अऊ दूनो के बिहाव हो गे हवय. लावण्या के दू झिन लइका, त रानी के एक झिन लइका हवय: दूनो के घरवाला खेत मजूर आंय.
लावण्या कहिथे, “अभू त हमन सिरिफ दूनोच झिन हवन, फेर कभू-कभू इहाँ आठ धन नो झिन माईलोगन राहत रहिन अऊ तब इहाँ भीड़-भड़क्का जइसने हो जाय.” फेर अक्सर अइसने होवत रहिथे, तेकरे सेती सियान मन तोख धियान देके दूसर खोली बनवाय ला मानिन, एकर बाद युवा कल्याण संगठन ह पइसा के बेवस्था करिस अऊ तब जाके अक्टूबर 2019 मं ये ह बने सकिस.
फेर इहाँ सिरिफ दू ठन खोली हवय अऊ रानी अऊ लावण्या ह नवा बने खोली मं पसरे हवंय काबर के वो ह बड़े अकन, हवादार अऊ उजेला वाला आय. लावण्या ह समाज के जुन्ना रित-रिवाज सेती ये खास जगा मं रहे ला मजबूर हवय. ये सोचे के बात आय के एक तरफ वो ह अइसने जुन्ना रित-रिवाज ला मानत रहत रहिस, उहिंचे ओकर करा इस्कूल पढ़ई बखत सरकार डहर ले मिले लैपटॉप रहिस, जेन ह ये जमाना के चीज आय. वो ह कहिथे, “हमन इहाँ बइठे-बइठे बखत ला कइसने काटबो? हमन, मोर लैपटॉप मं गाना सुनथन धन फिलिम देखथन. जब मंय घर लहुंट जाहूँ त येला लेवत जाहूं.”
‘गेस्टहाउस’ मुट्टूथुरई के बदला मं थोकन मान-सम्मान के भासा सेती करे गे हवय, जेकर मतलब होथे ‘छुतहा’ माईलोगन मन के रहे के जगा. रानी बताथे, “हमन अपन लइका मन के आगू ये ला ‘गेस्टहाउस’ कहिथन, जेकर ले वो मन ये नई समझ पावेंव के आखिर असल मं ये ह काबर आय. मुट्टूथुरई मं रहे ह भारी सरम के बात आय – खासकरके तऊन बखत जब कऊनो मन्दिर मं तिहार होवत रहय धन कऊनो सार्वजनिक कार्यक्रम अऊ गाँव बहिर के हमर नाता-गोता रिस्ता मन, जऊन मन ला ये रिवाज के बारे मं पता नई ये.” कूवलापुरम मदुरई ज़िला के तऊन पांच गांव मन ले एक हवय, जिहां महवारी के समे मं घर-समाज ले अलगे रहे ला परथे. ये रिवाज के मनेइय्या दीगर गाँव- पुदुपट्टी, गोविंदनल्लूर, सप्तुर अलगापुरी अऊ चिन्नयापुरम हवंय.
ये तरीका ले अलगे रहे ले महवारी सेती लांछन घलो लग सकत हवय. फेर मोटियारिन, बिन बिहाय माइलोगन मन तय समे मं ये गेस्टहाउस नई आंय त पीठ पाछू गाँव के लोगन मन मं खुसुर-पुसुर सुरु हो जाथे. 14 बछर के अऊ कच्छा 9 वीं पढ़ेइय्या नोनी भानु (जेन ह ओकर असल नांव नई ये) कहिथे, “वो मन बिल्कुले नई समझेंय के महवारी के चक्र ह कइसने काम करथे, फेर गर मंय हरेक पईंत 30 दिन बीते ‘मुट्टूथुरई’ नई गेंय, त इही लोगन मन कहिथें के मोला इस्कूल नई भेजे जाना चाही.”
पुद्दुचेरी के मूल बासिंदा नारीवादी लेखिका सालई सेल्वम, जऊन ह महवारी ला ले के अइसने कतको रोक के खिलाफ अवाज उठावत रहिथें, कहिथें, “मोला ये बात ले बिल्कुले अचरज नई होवय. दुनिया मं माईलोगन मन ला दबाय के सरलग कोसिस होवत हवंय, सरलग वोकर ले मइनखे ले तरी के जीव बरोबर बेवहार करे जाथे. संस्कृति के नांव ले ये तरीका के रोक ओकर मूल हक ला नकार देय के बहाना भर आय. अऊ जइसने के नारीवादी ग्लोरिया स्टीनम ह अपन ऐतिहासिक निबंध ‘इफ़ मेन कुड मेंस्ट्रुएट’ मं सवाल करे हवय, फेर मरद मन ला महवारी आवत रइतिस त का ये चीज मन बिल्कुले अलग नई होय रइतिस?”
मोर कूवलापुरम अऊ सप्तुर अलगापुरी मं जतको घलो माईलोगन मन ले भेंट होइस, वो मन ले जियादा मन सेल्वम के ये बात ले सहमत रहिन – के ये संस्कृति, शोषन ऊपर झूठ के परदा डाल देथे. रानी अऊ लावण्या दूनो ला कच्छा 12वीं के बाद अपन पढ़ई बंद करे ला मजबूर करे गीस अऊ तुरते वोमन के बिहाव कर देय गेय रहिस. रानी बताथे, “जचकी बखत के हाल थोकन मुस्किल लगत रहय अऊ येकरे सेती मोला ऑपरेशन करवाय ला परिस. जचकी के बाद मोर महवारी बिगर गे रहिस फेर मुट्टूथुरई जाय मं थोकन घलो देरी होइस त लोगन मन पूछे ला धरें के मंय फिर ले गरभ ले त नई हवंव. वो मन मोर तकलीफ बिल्कुले घलो नई समझेंव.”
रानी, लावण्या अऊ कूवलापुरम के दीगर माइलोगन मन ला ये बात के थोकन घलो अंदाजा नई हवय के ये रिवाज ह कब अऊ कइसने सुरु होईस, फेर लावण्या कहिथे, हमर दाई-महतारी मन, डोकरी दाई मन अऊ पन डोकरी दाई मन ला घलो इही तरीका ले अलगे रहय ला परय. येकरे सेती हमर हालत घलो ओकर मन ले अलगा नई ये.”
चेन्नई के डाक्टर अऊ द्रविड़ विचारक डॉक्टर एझिलन नागनाथन ये रिवाज के सुरु होय ला लेके अचंभा अऊ तर्क ले भरे बात कहिथे, “येकर सुरुवात तऊन बखत होइस, जब हमन सिकारी होवत रहेन.”
“तमिल आखर वीटुक्कू तूरम (घर ले दूरिहा – महवारी के समे मं माईलोगन मन ला अलगे रखे जाय सेती कहे जाय थोकन बने भाखा) मूल रूप ले काटुक्कू थूरम [ जंगल ले दूरिहा] बनाय गेय रहिस. माईलोगन मन ये सुरक्षित जगा मन रहत रहिन काबर ये माने जावत रहिस के खून के गंध (महवारी, जचकी धन जवान होय सेती) पाके जंगली जानवर मन ये मन ला मार के खा सकत रहिन. बाद मं ये रिवाज ह माईलोगन मन ला दबा के रखे सेती होय लगिस.”
कूवलापुरम के लोकसाहित्य ह ओतका तर्क ले भरे नई ये. इहां के बासिंदा मन के कहना आय के ये ह एक ठन किरिया आय, जेन ह सिद्धर (गुरू जइसने) ला मान-सम्मान देवत करे जाथे, ये गांव अऊ तीर-तखार के चार दीगर गांव मन बर ये प्रतिज्ञा ला निभाय एक तरीका ले जरूरी हो गे हवय. कूवलापुरम मं सिद्धर ला समर्पित मंदिर - तंगामुडी सामी – के मुखिया 60 बछर के एम मुत्तू कहिथे, “सिद्धर हमर संग जिनगी गुजारत रहिस, वो ह देंवता रहिस अऊ भारी ताकतवाला रहिस. हमर मानना आय के हमर गाँव अऊ पुडुपट्टी, गोविंदनल्लूर, सप्तुर अलगापुरी अऊ चिन्नयापुरम ओकर घरवाली रहिन. वचन टोरे के कऊनो कोसिस ये गाँव मन के सरबनास साबित होही.”
फेर 70 बछर के सी रासु, जऊन ह अपन जिनगी के जियादा बखत कूवलापुरम मं गुजारे हवय, कऊनो तरीका ले घलो भेद होय ला नकार जाथे. वो ह कहिथे, “ये रिवाज ह देंवता ला मान-सम्मान देय सेती हवय. माई लोगन मन ला हरेक तरीका ले सुविधा देय गेय हवय जऊन मं मजबूत जगा, पंखा अऊ ठीके-ठाक खुल्ला जगा सामिल हवय.
ये सब्बो तऊन जिनिस मन आंय जेन ह ओकर 90 बछर के बहिनी, मुत्तुरोली ला अपन बखत मं मिले नई रहिस. वो ह थोकन जोर देके कहिथें,” हमन खपरा वाला मं रहत रहेन. बिजली घलो नई रहिस. आज के नोनी मन बढ़िया हाल मं हवंय अऊ ओकरे बाद घलो सिकायत करथें. फेर हमन ला ये बेवस्था ला माने ला परही नई त हमन धुर्रा मं मिल जाबो.”
गाँव के जियादा करके माईलोगन मन ये बात ला मन मं धर ले हवंय. एक झिन माईलोगन ह महवारी ला लुकाय के कोसिस करे रहिस, वोला सपना मं घेरी-बेरी सांप दिखय, जेकरे मतलब ये निकाले गीस के वो ह रिवाज ला टोरे रहिस अऊ ‘मुट्टूथुरई’ नई गे रहिस, तेकरे सेती ये ह देंवता के कोप के आरो रहिस.
ये सब्बो गोठबात मं जऊन बात ह छुटगे रहिस, वो ह ये आय के गेस्टहाउस के सुविधा मन मं शौचालय सामिल नई हवय. भानु बताथे, “हमन बहिर जाय धन नैपकिन बदले सेती दुरिहा खेत मन मं जाथन.” गाँव मं इस्कूल जावत नोनी मन सैनिटरी नैपकिन पहिरे लगे हवंय (जऊन ला बऊरे के बाद भूईंया मं गाड़ धन जरा देय जाथे, धन गाँव के सरहद के बहिर फेंक देय जाथे) फेर बड़े उमर के माईलोगन मन अभू घलो कपड़ा बऊरथें, जेन ला धोके दुबारा पहिरथें.
‘मुट्टूथुरई’ मं रहेइय्या माईलोगन मन सेती खुल्ला मं एक ठन नल लगे हवय – गाँव के बाकि लोगन मन ये ला नई छुवेंय. रानी बताथे, “हमन अपन संग जऊन कपड़ा अऊ कंबल लेके आथन, वो ला धोये बगेर हमन दुबारा गाँव मं गोड़ नई धरे सकन.”
परोसी सप्तुर अलगापुरी, जऊन ह सेदप्पाटी ब्लॉक मं बसे करीबन 600 के अबादी वाला गाँव आय, इहाँ के माईलोगन मन के मानना आय के गर वो मन ये रिवाज ला नई मानहीं, त वो मन के महवारी आय ह बंद हो जाही.चेन्नई के मूल बासिंदा 32 बछर के करपागम (असल नांव नई) अलगे रहे के ये रिवाज ले बगिया गे रहिस. वो ह कहिथें, “फेर मंय समझ गेंय ये संस्कृति आय अऊ मंय येकर खिलाफ नई जाय सकंव. मंय अऊ मोर घरवाला, हमन दूनो तिरुप्पूर मं काम करथन अऊ इहां सिरिफ छुट्टी बखत आथन.” वो अपन घर के छत पऊंच के खाल्हे के नानकन जगा कोती देखावत बताथे के महवारी के समे मं ये ह वोकर रहे के ‘जगा’ होथे.
सप्तुर अलगापुरी के ‘मुट्टूथुरई’ अलग-थलग परे जगा मं बने एक ठन नानकन अऊ भारी जुन्ना आय अऊ माईलोगन मन महवारी आय ले अपन घर मन ला छोर के गली मं रहे ला पसंद करथें. फेर 41 बछर के लता (असल नांव नई) कहिथें के अइसने तभे तक रहिथे “जब तक ले बरसात नई होवत हो.” बरसात होय ले वो ह मुट्टूथुरई मं रहे ला चले जाथे.
ये सोचे के बात आय के कूवलापुरम अऊ सप्तुर अलगापुरी, दूनो जगा मं करीबन सब्बो के घर मन मं शौचालय हवंय, जेन ह सात बछर पहिली राज सरकार के योजना के तहत बनाय गेय रहिस. गाँव के मुटियार मन येकर उपयोग करथें फेर माईलोगन अऊ सियान मन खेत जाय ला पसंद करथें. फेर दूनो गाँव के ‘मुट्टूथुरई’ मं शौचालय नई ये.
माइक्रोबायोलॉजी मं स्नातक करेइय्या 20 बछर के शालिनी (असल नांव नई) कहिथें, “मुट्टूथुरई तक ले जाय बर हमन ला घूमके अऊ सुनसान रद्दा ले जाय ला परथे. महवारी के समे मं हमन भले ऊही जगा ला जावत होवन फेर हमन ला माई रद्दा ले होके नई जाय सकन.” शालिनी मदुरई के अपन कॉलेज मं दीगर पढ़ेइय्या टुरी मन ले कभू घलो महवारी ऊपर गोठ-बात नई करय, काबर वो ला ये बात के डर लगे रहिथे के येकर ले ‘भेद ह खुल’ जाही. वो ह कहिथे, “फेर ये कऊनो गरब करे वाले बात नई ये.”
सप्तुर अलगापुरी के जैविक खेती करेइय्या किसान, 43 बछर के टी. सेल्वकणी ह गाँव के लोगन मन ले ये रिवाज ला लेके बात करे के कोसिस करे हवय. वो सवाल करथे, “हमन स्मार्टफोन अऊ लैपटॉप चलाय ला सुरु कर देय हवन, येकरे बाद घलो आज 2020 मं घलो हमर माईलोगन मन ला (महवारी बखत) अलगे राख देय जाथे?” फेर कभू-कभू तर्क के बात घलो ओतके काम नई आय. लता जोर देवत कहिथें. “जिला कलेक्टर तक ला घलो इहां के नियम-धरम माने ला परही. इहाँ के दवाखाना अऊ अस्पताल मन मं काम करेइय्या नर्स (अऊ दीगर पढ़े लिखे अऊ नऊकरी करेइय्या माईलोगन) मन घलो महवारी के समे बहिर मं रहिथें.” वो ह सेल्वकणी ले कहिथें, “तोर घरवाली ला घलो येकर पालन करे ला चाही, ये ह आस्था के बात आय.”
माईलोगन मन ला गेस्टहाउस मं पांच दिन रहे ला परथे. फेर महवारी सुरु होय के बाद मुटियारिन मन ला पूरा महीना भर तक ले रहे ला परथे. अइसने जचकी के बाद घलो, महतारी ला अपन जन्मे लइका के संग महिना भर तक ले इहाँ रहे ला परथे
सालई सेल्वम कहिथें, “मदुरई अऊ थेनी जिला के तीर-तखार मं अइसने कतको अऊ ‘गेस्टहाउस’ देखे जा सकत हवय. वो मन करा अलगे-अलगे कायदा ला माने सेती अलगे-अलगे मन्दिर हवंय. हमन लोगन मन ले बात करे के भारी कोसिस करेन फेर वो मन नई सुनेंव काबर के ये ह आस्था के बात आय. ये ला सिरिफ राजनीतिक इच्छाशक्ति ले बदले जा सकत हवय. फेर अइसने कुछु करे के जगा कुर्सी मं बइठे लोगन मन जब इहाँ वोट मांगे ला आथेंय, त वो मन गेस्टहाउस ला नवा तरीका ले, अऊ इहाँ अऊ सुविधा देय के वादा करथें.”
सेल्वम ला लागथे के अइसने करे के जगा गर कुर्सी मं बइठे लोगन मन चाहें त ये मं हाथ डालके ये तरीका के गेस्टहाउस मन ला बंद करे सकत हवंय. ओकर मुताबिक, “वो मन कहिथें के ये ह मुस्किल काम आय काबर के ये आस्था के मामला आय. फेर हमन ये तरीका के छुवाछूत ला राखे रहे के इजाजत कब तक ले देय सकथन? यकीन करव, सरकार ह गर सखत कदम उठाही त येकर उलट नतीजा घलो देखे ला मिलही – फेर येला खतम होय ला चाही अऊ मोर यकीन करो, लोगन मन जल्देच सब्बो कुछु बिसोर दिहीं.”
तमिलनाडु मं मासिक धरम अऊ महवारी ले जुरे कतको रोक-ठोक कऊनो बड़े भारी बात नई आय. पट्टुक्कोट्टई ब्लॉक के अनाइक्कडू गांव के 14 बछर के एस विजया के नवंबर 2018 मं इही रोक-ठोक सेती ओकर परान चले गीस, जब तंजावुर ज़िला मं गज चक्रवात के भारी असर परे रहिस. तऊन समे महवारी ले गुजरत ये नोनी जेकर पहिली महवारी चलत रहिस, घर के तीर बने घांस फूस ले बने कुरिया मं अकेल्ला रहे ला मजबूर करे गेय रहिस. (घर मं रहत रहय ओकर परिवार के दीगर लोगन मन बांच गे रहिन).
डॉक्यूमेंट्री फिलिम बनेइय्या गीता इलंगोवन, जऊन ह 2012 मं बनाय डॉक्यूमेंट्री, माधवीदाई (मासिक धरम) महवारी ले जुरे रोक-ठोक ऊपर बने हवय, कहिथें, “ये तरीका के रोक-ठोक तमिलनाडु के बनेच अकन जगा मन मं हवय, सिरिफ तरीका मं फरक हवय.” कुछु सहर के इलाका मं ये अलग रखे ह सोच-समझ के हो सकत हवय, फेर चलन मं हवंय. “मंय एक झिन बड़े अफसर के घरवाली ला ये कहत सुने हवंव के वो ह अपन बेटी ला तऊन तीन दिन तक ले रंधनी खोली मं जाय के मनाही कर दीस अऊ ये ह ओकर ‘अराम’ करे के समे रहिस. तुमन येला चाहे अपन भाखा मं कहव फेर आखिर मं ये ह फेरफार आयेच.”
इलंगोवन के ये कहना घलो आय के सब्बो धरम मन मं अऊ समाजिक-आर्थिक भुमका मं महवारी ला बने नई माने ह आम आय, सिरिफ अलगे-अलगे तरीका मन ले. वो हा कहिथें, “अपन डॉक्यूमेंट्री फिलिम सेती मंय एक झिन अइसने माइलोगन ले बात करेंव जऊन ह अमेरिका के एक ठन सहर मं रहत रहिस तेकरे बाद घलो महवारी के समे अलग-थलग रहत रहिस. वो ह तर्क करिस के ये ह ओकर निजी चुनाव आय. बड़े बरग के मनखे, बड़े जात के माईलोगन सेती जऊन ह निजी पसंद आय, ऊहिच ह कमजोर बेअवाज माईलोगन मन सेती समाजिक दबाव बन जाथे, जऊन मन सखत मरद सत्ता के समाज मं विरोध करे के थोकन घलो हिम्मत नई करे सकेंव.”
इलंगोवन अपन बात रखत आगू कहिथें, “हमन ला ये घलो सुरता करे ला चाही के पवित्रता के ये संस्कृति सही मं ‘ऊँच’ जात के बनाय हवय येकरे बाद घलो ये ह जम्मो समाज ऊपर असर करथे.” कूवलापुरम के समाज मं बनेच अकन दलित हवंय. फिलिम बनेइय्या बताथें, “डॉक्यूमेंट्री ह मरद मन सेती देखे ला सोच के बनाय गेय रहिस, हमन चाहथन के वो मन ये समस्या ला समझें गुनेंय. नीति बनाय मं जियादा करके मरद मनेच होथें. हमन जब तक ले येकर बारे मं बात नई करबो, येकर ऊपर जब तक ले अपन घर ले बात सुरु नई होही, तब तक ले मोला कऊनो आस नई दिखय.”
चेन्नई मं रहेईय्या स्त्री रोग विशेषज्ञ डॉक्टर शारदा शक्तिराजन कहिथें, “बिन पानी के सुविधा ले माईलोगन मन ला अलगे रखे ले बीमारी के बनेच अकन खतरा होय सकत हवय. बनेच समे ले ओद्दा पैड पहिरे रहत ले अऊ साफ पानी के सुविधा नई होय ले एकर नतीजा पेसाब अऊ प्रजनन नली मं संक्रमन होय सकत हवय. अइसने संक्रमन माईलोगन मन ला अवेइय्या बखत मं जनम करे के ताकत बिगाड़ सकथे अऊ लम्बा समे के बीमारी के कारन घलो बन सकथे, जइसने कोख मं हमेसा दरद. साफ-सफई नई रखे ले (जुन्ना कपड़ा के दुबारा बऊरे ले) अऊ येकर ले होय संक्रमन ले सर्वाइकल कैंसर होय के महत्तम कारन आय.”
2018 मं इंटरनेशनल जर्नल ऑफ कम्युनिटी मेडिसिन एंड पब्लिक हेल्थ में छपे रिपोर्ट के मुताबिक़, सर्वाइकल कैंसर माईलोगन मन ला होय दूसर सबले आम कैंसर आय, खासकरके तमिलनाडु के गाँव देहात के इलाका मन मं.
येती कूवलापुरम मं, भानु के दीगर जरूरत हवय. “ये रिवाज ला बदले नई जाय सकय, चाहे जतको मन लगाके कोसिस करे जाय. फेर गर तुमन हमर बर सही मं कुछु करे सकत हवव त किरिपा कर के ‘मुट्टूथुरई’ मं हमर बर शौचालय के बेवस्था कर देवव. येकर ले हमर जिनगी थोकन असान हो जाही.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


c: text/html

text:
chhattisgarh : फिल्म संजू के दुल्हनिया के टीम पहुंचीन जय जोहार चैनल म… कार्यक्रम के प्रसारण बहुत जल्दी हाेही
The team of film Sanju Ke Dulhania reached Jai Johar channel
हमर बिसेस कार्यक्रम जोहार सितारा (johar sitara) म हमर आज के पहुना हे छॉलीवुड अभिनेत्री अंजली ठाकुर (anjali thakur) । कवि चंपेश्वर गोस्वामी संग ओमन बात करिन, नीचे लिंक ल क्लिक करके विडियो ल पूरा देखव अऊ मया देवव..
तैं दारू पीथस का..? जोहार सितारा म छॉलीवुड अभिनेत्री सोनाली सहारे ले गोठ-बात..
जय जोहार. जोहार सितारा म आज हमर पहुना हे छॉलीवुड अभिनेत्री सोनाली सहारे.. जेखर संग हमर टीम के युवा कवि डॉ. चंपेश्वर गोस्वामी ह सुघ्घर गोठ-बात करे हे। आपो मन देखव ए जबर गोठ-बात ल..
जय जोहार रायपुर… छत्तीसगढ़ी सिनेमा म सुरीली आवाज के धनी, गायिका रोशनी त्रिपाठी ह बने हे जोहार सितारा , बता दन कि जय जोहार मीडिया म लगातार छत्तीसगढ़ के लोक कलाकार मन ले गोठ बात करे जाथे अऊ ऊंखर अंतस के बानी ल जाने के प्रयास होथे, ए बार जोहार सितारा बने हे गायिका रोशनी […]
जोहार सितारा म फुफु अऊ सुंदर संग गोठबात.. इंजीनियर कईसे बनिस कॉमेडी के किंग
आज जोहार सितारा म हमर पहुना बने हे कॉमेडी के मशहुर किंग अनिल सिन्हा उर्फ फुफु.. आपो मन सुनव ए सुंदर संग गोठबात ल.. कईसे इंजीनयरिंग के बाद भी आगे कला के क्षेत्र म
आप मन के अपन कार्यक्रम जोहार सितारा म आज हमर पहुना हे छॉलीवुड के चॉकलेटी हीरो दिलेश साहू जेन ह कई फिलिम म बुता करके अपन अभिनय के लोहा मनवाए हे। आपो मन देखव गोठ-बात के ए पूरा विडियो ल
हमर बिसेस कार्यक्रम जोहार सितारा म आज हमर पहुना हे दीपशिखा सोनी जेन ह मायानगरी मुंबई म हमर छत्तीसगढ़ के नाम ल रोसन करत हे। आपो मन देखव ए जबर एपिसोड ल…
जोहार सितारा म आज हमर पहुना हे छत्तीसगढ़ी कॉमेडी के बादशाह आनंद दास मानिकपुरी जेन ह अपन YouTube चैनल The ADM Show के माध्यम ले छत्तीसगढ़ी कॉमेडी के जस बगरावत हे… आवव देखथन ओखर टीम संग होए गोठ-बात..
जोहार सितारा म आज के हमर पहुना हे छत्तीसगढ़ के उभरत फोक गायिका माधुरी भट्ट.. आपो मन सुनव सुघ्घर गोठबात अऊ सुघ्घर गाना….
छत्तीसगढ़ के स्वर कोकिला स्वेच्छा साहू ह ए बेरा म सोशल मीडिया के सनसनी बने हे। सिरिफ सात साल के ए जबर गायिका ले हमन ह बिसेस गोठ-बात करे हन आपो मन देखव पूरा विडियो ल………..

robotstxt: allowed

filter: keep


text:
आप सभी ने छत्तीसगढ़ी कहावत 'घुरूवा के दिन बहुरथे जी' जरूर सुना ही होगा।दोस्तों इस कहावत को चरितार्थ करता एक कहानी आप लोगों के समक्ष प्रस्तुत है।आप इसे, आप बीती या सच्ची घटना का नाम भी दे सकते हैं।
वर्तमान समय ऐसा समय है कि पल भर में लोगों का भविष्य बनते देर नही लगता और बिगड़ते देर भी नही लगता ।किसी का किस्मत रातोंरात इतना बदल सकता है कि आज सड़क पर बैठा व्यक्ति कल किसी राज महल का मालिक बन सकता है।
इसी लिए कहा जाता है कि कभी किसी के वर्तमान को देख कर उसका भविष्यवाणी नही करना चाहिए।
कभू जरूर सुने होहु की 'घुरवा के दिन जरूर बहुरथे जी 'आज मैं अइसने घुरवा के कहानी सुनावत हौं।
घुरूवा के दिन बहुरथे जी
एक झन घुरुवा रहै। सब घुरवा के हंसी उड़ावै ।समाज के सब वर्ग, एक अनपढ़ आदमी से लेके पढ़े लिखे तक ,कोनों ओखर इज्जत नई करैं, काबर के जब ले घुरवा के सुरुवात होय रहिस तब ले सरकार हर ओखर चित्र ही समाज के सामने ओइसने रखे रहिस।
घुरवा बहुत अपमानित होवय ,बहुत ताना सहय, फेर मेहनत करे ल नई छोड़य ।समाज ल एक से बढ़ के एक फसल पैदा करके दै ,तभो ले समाज म ओखर एक ही पहिचान ,कि घुरुवा कुछ नई करै।
ओखर साथ म काम करइया कुछ पुराना घुरूवा मन तको ओखर प्रति हीन भाव राखैं।
एखर एक कारन अउ रहै काबर के घुरूवा के संख्या बहुत जादा रहै,अउ जादा संख्या रहे ले एकाक घुरूवा तो खराब रहिबे करही। उहि एकाक खराब घुरूवा मन के नाम लेके पूरा घुरूवा मन ल बदनाम करैं ।ये ह सब के ऊपर लागू होथे काबर कोनो समाज ल देख ले एकाक झन तो खराब निकलबे करथे ,सब के सब सुघ्घर नई हो सकय। सब जानथें फेर जानबूझ के घुरूवा ल बदनाम करैं।
घुरूवा के आय एतका रहै के ओ ह अपन परिवार ल तको ठीक से नई चला सकै।लड़की देखे ल जाय त घुरूवा कहिके हसीं उड़ावैं,अउ कोनो लड़की दे भी दै त दश बार सोचै।
घुरूवा अपन स्वाभिमान बर खूब संघर्ष करै ओखर मुश्किल समय म सांथ देये के बजाय समाज ह ओखर मनोबल ल गिरादै,अउ ओखर हड़ताली घुरूवा नाम रखे रहैं।
एक बात अउ घुरूवा हमेशा सब्बो के काम करै कभू डॉक्टर, कभू पटवारी, कभू चुनाव अउ न जाने का का । कोनो विभाग के काम नई छूटे रहय।काम करे के बेर शासकीय अउ काम निकल जाय त विभाग के ही पता नई रहै।
फेर एक दिन घुरूवा के मेहनत रंग लाइच अउ ओखर सहीं नाम ओला मिल गे।ओला अब उहि समाज ह महत्व दे लागिच। घुरूवा बने बर लाइन लग गे। अब सब घुरूवा बने ल चाहे लगीन।घुरूवा बर लड़की दे बर सब पूछे लागिन।
अब घुरूवा के दिन बहुर गे ।जानथौ ओ घुरूवा कोन ए?
ओ घुरूवा ए शिक्षाकर्मी।
हां हां उहि शिक्षाकर्मी, जेखर अब संविलियन होगे हे।उहि शिक्षाकर्मी जेन अपन स्कूल म काम करइया चतुर्थ वर्ग कर्मचारी से भी कम वेतन पावै। उहि शिक्षाकर्मी जेखर सब हंसी उड़ावै।उहि शिक्षाकर्मी जेन अब शिक्षाकर्मी से शिक्षक बन गे।
यह कहानी आप लोगों को कैसा लगा कमेंट के माध्यम से जरूर अवगत कराना।आप लोगों को यह कहानी पसंद आता है तो शेयर जरूर करना। धन्यवाद


text:
आईईडी धमाका म एक जवान घायल, नक्सली मन फायरिंग कर होइस फरार
आईईडी धमाका म एक जवान घायल, नक्सली मन फायरिंग कर होइस फरार
कांकेर। जिला म सुकवार के नक्सली मन आईईडी धमाका कर दिन। ये धमाका म सशस्त्र सीमा बल (एसएसबी) के एक जवान घायल हो गेय। घटना रावघाट थाना क्षेत्र के पटकलबेड़ा गांव कना दोपहर 1 बजे के बीच होइस। एसएसबी के 33वीं बटालियन के एक टीम रेलवे लाइन के सुरक्षा करे बर निकले रहिस।
जब गस्ती दल राजधानी रायपुर ले 150 किलोमीटर दूर कोसरोंडा गांव म अपन सिविर कना जंगल के घेराबंदी करत रहिस, तभे नक्सली मन एक आईईडी बिस्फोट कर दिन, जेमा एक जवान घायल हो गेय।
घायल जवान ल अस्पताल म भर्ती कराय गिस। एसएसबी के दु बटालियन – 33 वीं अउ 28 वीं ल 2016 ले जिला के तडोकी अउ रावघाट क्षेत्र म बिसेस रूप ले दल्लीराजहरा (बालोद जिला), रावघाट (कांकेर) रेलवे परियोजना के रखवाली बर तइनात करे गेय हे।
जवान मन ऊपर फायरिंग, दिन मुंहतोड़ जवाब
आईईडी ब्लास्ट के बाद माओवादी मन जवान मन उपर फायरिंग कर दिन। जेकर जवान मन मुंहतोड़ जवाब दिन। जवान अउ नक्सली मन के बीच लमसम 20 मिनट तक मुठभेड़ चलिस। ये घटना के पुस्टि कांकेर एसपी शलभ सिन्हा ह करिन।


text:
“घाम के महिना हमर हाथ ले निकलत जावत हे! ये ही बखत मटकी बेचे के आय फेर हमन जियादा नई बेंच सकेन.” रेखा कुम्भकार अपन घर के बहिरी मं भट्ठी मं मटकी ला पकाय के पहिली एक ठन मटकी ला रंग-रोगन करत कहिथे. लॉकडाउन के बखत वो हा अपन घर के भीतरी मं मटकी बनावत रहिस अऊ एकर बूता बर कभू-कभू बहिर निकलत रहिस.
छत्तीसगढ़ के धमतरी सहर के कुम्हार मन के बस्ती,कुम्हारपारा मं लाली-लाली मटका-मटकी घर मन के बहिर मं जेन मं देखव तेन मं बगरे रहिस. ये मन ला मार्च ले लेके मई तक बजार मं बेचे जाथे. रेखा कहिथे, “जइसने साग–भाजी बेचेइय्या मन ला बिहनिया 7 बजे ले मंझनिया 12 बजे तक ले बेचे बर सरकार ह इजाजत दे हे तैइसने हमन ला घलो मटका-मटकी बेचे दिये जाय नई त हमन मुश्किल मं पर जाबो.”
ठीक ओतके बखत भुवनेश्वरी कुंभकार जुच्छा टुकनी ला धर के आय रहिस. वो हा कथे, “बिहनिया ले सहर के कतको गली मोहल्ला मं मटकी लेके किंदर डरें. 8 ठन बेंच पाय हों अऊ अब फेर 8 ठन धरके जावत हवंव.फेर ये पइत मोला जल्दी लहुंटे ला परही,काबर मंझनिया बेर लाकडाउन फेर लग जाही.हमन ला बजार जाय के इजाजत नई ये, तेकरे सेती हमन जियादा बेंच नइ पावत हन. सरकार डहर ले मिलीस चऊर अऊ 500 रुपिया ले एक परिवार के गुजारा कइसने होही?”
कुम्हारपरा के कुम्हार–इहाँ जम्मो कुम्हार परिवार पिछड़ी जाति के आंय. एक ठन बड़े मटका 50 ले 70 रुपिया तक ले बेचथें. फागुन ले लेके जेठ तक (मार्च ले मई तक), जेन बखत सबले जियादा बिक्री होथे त एक परिवार दू सो ले सात सो मटका बनाथे, काबर ये बख़त लोगन मन ठन्डा पानी रखे बर एला बिसोथें. घर-परिवार के जतक झिन ये ला बनाय मं लागथें ओतके जियादा बन पाथे. घाम के महिना खतम होईस त बर-बिहाव, तीज-तिहार के समान बनाथें. पुतरा-पुतरी, दिवारी बखत दिया, बिहाव के नेग-रसम के नान मटकी, अऊ समान घलो बनाथें.
बरिस कल्ला के 4 महिना,असाढ़ ले ले के कुंवार (जून ले ले के सितम्बर महिना) तक ये मन के काम-बूता बंद हो जाथे, काबर माटी सूख नइ पाय अऊ घर के बाहिर कम-बूता होय नइ पाय. ये महिना मन मं जेन कुम्हार परिवार मन करा खेती-बारी नइ ये, तेन मन दुसर के खेत मं मजूरी करथें. रोजी के 150 ले 200 रुपिया मिल जाथे.
छत्तीसगढ़ मं सरकारी राशन ले हरेक मनखे हर महिना मं 7 किलो चऊर के हक़दार आय.पहिली लाकडाउन के बखत पहिली पहिली एक ठन परिवार ला 5 किलो उपराहा अउ दू महिना के राशन एके संग ले जा सकत रहिन. भुवनेश्वरी के परिवार ला मार्च के आखिरी मं दू महिना के 70 किलो चउर अऊ ओकर बाद मई मं 35 किलो चउर मिले रहिस. कुम्हारपारा के बासिन्दा मन ला मार्च ले मई हरेक माह मं हर परिवार ला 500 रुपिया घलो मिले रहिस. सवाल करत भुवनेश्वरी ह कथे, “फेर 500 रुपिया मं हमन का कर सकत हन?” “घर के खर्चा-पानी के इंतजाम बर मटकी बेचे बर पारा-मोहल्ला मन मं जाना मोर मजबूरी हे ”
“मोर काम-बूता हा ढरिया गे हे, काबर मोर घरवाली के आपरेशन होवत रहिस(धमतरी के एक निजी अस्पताल मं बच्चादानी ला निकाले गिस जेकर बर कर्जा-बोडी करे ला परिस). ये हमर पुश्तेनी बूता आय अऊ एकर काम मं एक ले जियादा मइनखे के जररूत परथे,” सूरज कुम्भकार बताथे. सूरज अऊ अश्वनी के 2 ठन बेटा अऊ 2 ठन बेटी हें, जेन मन के उमर10 ले 16 बछर के हे. लॉकडाउन के सेती हमर काम-बूता बंद हो गे हे. देवारी बखत ले अलकरहा पानी-बादर ले मटका बनाय बर वइसने मुस्किल रहिस. सूरज कहिथे, “घर के बहिर काम-बूता रोके बर मंझनिया पुलिस आ जाथे. हमर काम बूता ला भारी मार परिस हे.”
जेन बखत हमन सूरज ले भेंट परेन तेन समे वो ह बड़े वाला दीया बनावत रहिस. देवारी बखत मं अइसने एक ठन दीया 30 ले 40 रुपिया मं बेचा जाथे. नान-नान दीया 1 रुपिया ले दू कोरी तक ले बेंचा जाथे, ये ह दीया के छोटे-बड़े अकार ले तय होथे. ये परिवार ह दुर्गा पूजा, गनेस चतुर्थी अऊ दीगर तीज-तिहार बख़त माटी के मूर्ति घलो बनाथे.
सूरज हा अनुमान करके बताथे, कुम्हारपारा के 6 कोरी (120) घर ले 10 कम 5 कोरी (90) घर मटका–मटकी अउ दीगर चीज बना के रोजी रोटी के इंतजाम करत हंवय बाकि मन खेत मजूरी,सरकारी नउकरी औउ दुसर काम बूता करथें.
चइत (अप्रैल) के आखिरी मं हमन पुरानी मंडी गे रहेन, जिहां धमतरी जिला प्रशासन ह बिहनिया 7 बजे ले मझनिया 1 बजे तक ले साग-भाजी बेचे के इंतजाम करत रहिस. हम ला ये देख के खुसी होईस के कुछू कुम्हार मन अपन मटका-मटकी संग माटी ले बने पुतरा–पुतरी घलो बेचत रहिन. लॉकडाउन के सुरु के हप्ता मन मं कुम्हार मन ला इहाँ आय–बेचे के इजाजत नई रहिस–इहाँ सिरिफ साग-भाजी बेचे के इजाजत रहिस.
ये समे ह अक्षय तृतीया के आसपास होय रहिस. हिन्दू मन मं ये समे ला सुभ मने जाथे. ये बखत मं देस के कतको जगा मन मं किसान मन खेती बारी सुरु करथें. छत्तीसगढ़ मं पुरखा ले आवत पुतरा-पुतरी के बिहाव करथें. पूरब कुम्हार कहिथे, “मोर करा 20 कोरी (400) जोड़ी हे, अब तक ले 10 कम 3 कोरी (50) जोड़ी बेचाय हावय. एक जोड़ा 40 ले 50 रुपिया में बेचत हंव. एकर पहिली बछर ये बखत तक ले 15 हजार के बेंच डारे रहेंय फेर ये बछर मं अब तक ले सिरिफ 2 हजार रुपिया के बेचाय हे, तिहार मं दू दिन अउ बाहन्चे हे. सर, लॉकडाउन ले हमर अब्बड़ नुकसान होवत हे.”
कुम्हारपारा के बनेच परिवार के लइका मन स्कुल-कालेज मं पढ़त हें. एकर मतलब फ़ीस,किताब, ड्रेस जइसन खरचा. घाम के महिना ह कुम्हार मन बर उपरहा कमाइ के मउका रथे, जे ला बचा के रखथें त साल के दुसर बखत मं काम आथे.
पूरब कथे, “फेर हर दुसर दिन पानी गिरत हे जेकर ले मटकी बिकत नई ये. घाम बढ़थे त लोगन मन ला मटका के जरूरत परथे. फेर पानी-बादर अऊ लॉकडाउन दुनो ह हमर जिनगी ला मुस्किल मं डाल दे हे.”
बइसाख (मई) के दुसर हफ्ता मं, छत्तीसगढ़ मं लॉकडाउन के मनाही धीरे-धीरे कम होय ले कुम्हार मन बाजार जा के अपन समान बेंच सकत रहीन. धमतरी मं हर हप्ता लगईय्या इतवारी बजार मं घलो जा सकत रहीन. रोज के बजार बिहनिया 7 बजे ले संझा 7 बजे तक ले लगत रहिस. फेर बइसाख (मई) के दुसर हप्ता मं घाम कम होते सात कुम्हार मन के बिक्री के समे घलो ख़त्म होगे – अऊ ये हरजा-नुकसान कुम्हार परिवार मन ला बछर भर मुस्किल मं लावत रहहि.
अनुवाद: निर्मल कुमार साहू


text:
“पुरखौती ले हमर सियान मन बांस गीत ला गावत आवत हवंय.” ये कहना रहिस, पंचराम यादव के, जेकर ले मोर भेंट-घांट होईस छत्तीसगढ़ के भिलाई शहर मं होत रहिस लोक संगीतकार के हर बछर होवइया मेला मं.
कुछु बरस पहिली मई महिना के मेला मं घुमत जब ओकर गीत मोर कान मं परिस त मोला अपन डहर खिंच डारिस. तिन ठन मनखे मन बेलना जइसे रूप रंग के सजे धजे बांस बाजा ला बजावत रहीन. ये ला यादव जात के राउत पुरुस मन बजाथें.ये मन जियादा करके छत्तीसगढ़ के दुरुग (जिहां भिलाई शहर हावे), बालोद, धमतरी, गरियाबंद, कांकेर और महासमुंद जिला मं रहत हांवय.
ये बाजा ला बजावत तीनों बजइया मन के उमर 50 ले 60 बछर के रहिस. ओ मन के कुछु संगी गवइया मन समान अवाज ले किसन भगवान के अऊ दुसर नामी चरवाहा मन के गीत ला गावत रहीन.
4 ले 5 हाथ लम्बा बांस बाजा रावत मन के पारम्परिक बाजा आय. ये बाजा ला रावत समाज के पुरूस मन ही बजाथें. ये बाजा ला खुदे बनाथें, कोनो पइत तिर-तिखार के बढई के मदद घलो लेथें. सही बांस छांटके ओला तियार करे तक, फेर वो मं चार ठिन छेदा करथें, एकर बाद ऊन ले बने फूल अऊ रंग बिरंगा छिंट कपड़ा ले सजाथें.
बांस बाजा बजइया 2 झिन के संग एक कथा कहेय्या अऊ एक रागी होथे. कथा कहेय्या जब गाथे अऊ कहिनी सुनाथे, तब रागी ह किसिम किसिम के हुकार देवत, बजइया अऊ कहेय्या-गवइय्या के मदद करथे जेकर ले सुग्घर बन जाथे. सबले पहिली सरसती, भैरव, महामाया और गनेस जइसे देवी-देवता मन सुमिरन करे जाथे, ओकर बाद कहिनी कहे के शुरुवात होथे. जइसंन कहिनी वइसने समे लाग जाथे. आधा घंटा ले लेके तिन घंटा तक, कभू-कभू रात पहा जाथे.
बालोद जिला के गुंडरदेही ब्लॉक के सिर्री गांव के पंचराम यादव बने बछर ले बांस बाजा बजइया मन के संग गावत हवयं. पंचराम कथें, “हमन ला अपन ये पुरखौती ला बचाय ला परही नवा पीढ़ी ला एला बताय ला परही.” वो ह कथे हमर समाज के मोटीयार लइका मन जेन मन पढ़ लिख ले हवयं तेन मन ला ये ह पसंद नई ये. बस सियान मन बांस गीत ला बहंचा के राखे हवंय.
“आजीकारी के टूरा मन ये ला पसंद नइ करें,” ये कहना रहिस कनकोट गाँव के सहदेव यादव के.वो हा कथे, “बांस गीत के जगा वो मन ला फिलिम के गीत जियादा पसंद हे. वइसे बांस गीत मं हमन मौउका के माफिक ददरिया, करमा अऊ दुसर गीत घलो गावत रहेन. लोग-बाग मन बलांय,नेवतें त कतको जगा गे रहेन. फेर नावा पीढ़ी एकर बार चिटपोट नई करे. अब कोनो नइ नेवते एकरे सेती हमर ये संगीत ला टेलीविज़न मं देखा के परचार करे जाय.”
वइसे कतको बख़त मंडली ला सरकारी अऊ कभू यादव समाज के कार्यक्रम मं गाये–सुनाय के नेवता मिल जाथे. एकर मेहनताना बहुतेच कम मिलथे. बाजा अऊ गीत ले मिले कमई ले घर चले नइ सके. बांस गीत बजइय्या ककरो करा थोरकुन खेती हवय, फेर जियादा करके मवेशी चराके गुजारा करत हें. पंचराम यादव कथे, “कोनो नेवता देथे त हमन जाथन काबर के बांस गीत हा हमर पुरखौती आय, एकरे सेती हमन एला गाय ला बंद नई करन.”
अनुवाद: निर्मल कुमार साहू


text:
.
मूल ( अंग्रेजी ) द नाइटिंगल एण्ड द रोज
लेखक - आस्कर वाइल्ड
छत्तीसगढ़ी अनुवाद
बुलबुल अउ गुलाब
अनुवादक - कुबेर
’’वो ह कहिथे, वो ह मोर संग तभे नाचही, जब मंय ह वोला लाल गुलाब के फूल ला के दुहूं।’’ रोवत-रोवत जवान छात्र ह कहिथे, ’’फेर मोर सबो फुलवारी म तो एको ठन लाल गुलाब के फूल नइ फूले हे, कहाँ ले लानव मंय ह लाल गुलाब के फूल?’’
फुड़हर पेड़ के खंधोली मन के बीच, अपन खोधरा म बइठे बुलबुल चिरई ह वोकर रोवई ल सुनिस, पत्ता मन के ओधा ले झांक के वोला देखिस अउ बड़ा हैरान होइस।
’’मोर फुलवारी म एको ठन लाल गुलाब नइ हे।’’ वो ह जोर से चिल्लाइस अउ वोकर सुंदर अकन आँखीं डहर ले तरतर-तरतर आँसू बोहाय लगिस। ’’हाय, आदमी के खुशी ह कतका छोटे-छोटे बात के मुहताज रहिथे! महू ह पढ़े हंव, बुद्धिमान मनखे मन घला कहिथें, शास्त्र मन में लिखाय रहस्य ल घला जानथंव, तभो ले एक ठन लाल गुलाब के फूल खातिर मोर जीवन ह अबिरथा लागत हे।’’
’’आखिर इही हरे असली प्रेमी।’’ बुलबुल ह किहिस - ’’जेकर प्रेम-गीत ल न जाने, के रात ले, रात भर-भर जाग के मंय ह गाय हंव। भले येला मंय ह नइ जानंव, फेर येकरे गीत ल तो मंय ह रात-रात भर जाग के चंदा-चंदेनी मन ल सुनाय हंव, अउ देख, आज ये ह मोर आघू म बइठे हे। येकर चूंदी ल देख, सम्बूल फूल के गुच्छा मन सरीख कइसे सुंदर करिया-करिया दिखत हे; अउ येकर ओंठ ल तो देख, येकर हिरदे के प्रेम रूपी लाल गुलाब सरीख कइसे लाल-लाल दिखत हे। फेर येकर मन के उदासी ह येकर चेहरा ल हाथी दांत कस पिंवरा-पिंवरा कर देय हे। दुख ह येकर माथा म चिंता के गहुरी लकीर खींच देय हे।’’
’’कल रातकुन राजकुमार ह नाच-गान के उत्सव करत हे,’’ जवान छात्र ह टुड़बुड़ा के कहिथे - ’’अउ मोर मयारुक ह घला विहिंचे रही। अगर मंय ह वोला लाल गुलाब के फूल ला के दे दुहूं तब वो ह बिहिनिया के होवत ले मोर संग नाचही। अगर मंय ह वोला लाल गुलाब के फूल ला के दे दुहूं तब मंय ह वोला अपन आगोश म भर सकहूं, अउ वोकर हाथ मन ह मोर हाथ मन म कटकट ले जुड़े रही। फेर मोर फुलवारी मन म तो कहूँ घला लाल गुलाब के फूल नइ हे, अउ येकरे सेती मंय ह उहाँ अकेला बइठे रहिहूँ। वो ह मोर तीर ले रेंग के चल दिही फेर मोर डहर हिरक के देखही घला नहीं। मोर हिरदे ह टूट-टूट के छरिया जाही।’’
’’इही ह वास्तव म प्रेमी आय, सच्चा प्रेमी आय,’’ बुलबुल ह किहिस - ’’जेकर प्रेम-गीत ल मंय ह रात-रात भर गाथंव, जउन ल गा के मोला तो आनंद मिलथे फेर सुन-सुन के येकर तो मन ह दुखित हो जाथे। सचमुच, प्रेम ह कतका अनोखा चीज होथे? ये ह मुंगा-मोती मन ले घला मंहगा होथे। अनमोल रत्न मन ले घला जादा कीमती होथे। मुंगा-मोती अउ हीरा-जवाहरात ले येला खरीदे नइ जा सके, अउ न कोनों दुकान म ये ह बिके। न तो येला दुकान से खरीदे जा सके अउ न येला सोना के तराजू म तउले जा सके।’’
’’बजनिहा, (संगीतकार) मन अपन जघा म बइठहीं,’’ जवान छात्र ह किहिस - ’’अउ अपन-अपन बाजा मन ल मस्त हो के बजाहीं अउ मोर मयारुक ह वीणा अउ वायलिन के धुन म सुग्घर नाचही। वो अतका संुदर नाचही, अतका बिधुन हो के नाचही कि वोकर पांव ह धरती म नइ परही। रंग-बिरंगा कपड़ा पहिरे दरबारी मन के भीड़ ह वोकर चारों मुड़ा सकला जाही, फेर वो ह मोर संग नइ नाचही, काबर कि वोला देय खातिर मोर कना लाल गुलाब के फूल नइ होही।’’ दुख के मारे वो ह मैदान के हरियर दूबी म विही करा धड़ाम ले गिर गिस, अपन मुँहू ल हथेली मन म ढांप लिस अउ रोय लगिस।
’’ये ह काबर रोवत हे?’’ एक ठन नानचुक हरियर छिपकिली ह पूछिस अउ अपन पुछी ल हवा म नचात वोकर तीर ले रेंगत नहक गे।
’’सचमुच म काबर रोवत हे?’’ पूछत-पूछत एक ठन रंगबिरंगी तितली ह सूरज के सुंदर किरण म हवा म तंउरत निकल गे।
’’आखिर काबर रोवत हे ये ह?’’ बीच म हरियर रंग के टिकुली लगाय सफेद रंग के नान्हे गुलबहार के फूल ह अपन पड़ोसी के कान म धीरे ले सुहाती-सुहाती फुसफुसा के किहिस।
’’वो ह लाल गुलाब के फूल खातिर रोवत हे।’’ बुलबुल चिरई ह किहिस।
’’लाल गुलाब के फूल खातिर रोवत हे?’’ सब झन एक संघरा चिल्ला के किहिन - ’’कतका बड़ मजाक हे ये ह।’’
हरियर छिपकिली, का जाने वो ह मया-पिरीत के मरम ल, जोर से हाँस दिस।
फेर बुलबुल चिरई ह तो ये लइका के दुख के रहस्य ल जानत रिहिस, फुड़हर पेड़ के अपन खोंधरा म चुपचाप बइइे-बइठे वो ह प्रेम के रहस्य के बारे में सोचे लगिस।
अचानक उड़े खातिर बुलबुल ह अपन डेना मन ल खोलिस, अउ बात कहत अगास म उड़े लगिस। छंइहा बरोबर वो ह उड़िस अउ छंइहच् बरोबर उड़त-उड़त वो ह फुलवारी के वो पार चल दिस।
घास के मैदान के बीच म एक ठन बड़ संुदर अकन गुलाब के पेंड़ रहय। विही ल देख के बुलबुल ह उतर गे अउ वोकर एक ठन डारा म बइठ गे।
’’मोला एक ठन लाल गुलाब दे दे,’’ वो ह चिल्ला के किहिस - ’’अउ बदला म मंय ह तोला अपन सबले सुंदर, सबले मधुर गीत ल सुनहूँ।’’
गुलाब के पेंड़ ह इन्कार म अपन मुड़ी ल डोला दिस। ’’मोर फूल ह तो सफेद हे,’’ वो ह किहिस - ’’समुद्र के फेन जइसे अउ पहाड़ म जमे बरफ जइसे सफेद। फेर कोई बात नहीं, तंय ह मोर भाई तीर जा, जउन ह जुन्ना धूप-घड़ी तीर रहिथे। वो ह तोला तोर मर्जी के चीज दे दिही।’’
सुन के बुलबुल ह उहाँ ले उड़िस अउ उड़त-उड़त जुन्ना धूप-घड़ी तीर जागे गुलाब के पेंड़ तीर चल दिस। ’’मोला एक ठन लाल गुलाब दे दे,’’ वो ह रो के बिनती करिस - ’’अउ बदला म मंय ह तोला अपन सबले सुंदर, सबले मधुर गीत ल सुनहूँ।’’
सुन के गुलाब के पेड़ ह इन्कार म अपन मुड़ी ल डोला दिस। ’’मोर फूल ह तो पींयर हे,’’ उत्तर मिलिस - ’’तृणमणि सिंहासन के ऊपर बइठे मत्स्य कैना के चूँदी कस पींयर, अउ घास के मैदान म घास काटे के पहिली फूले नरगिस के फूल जइसे पींयर। फेर कोई बात नहीं, तंय जवान छात्र के खिड़की खाल्हे जागे मोर भाई तीर जा, हो सकथे, वो ह तोर इच्छा ल जरूर पूरा करही।’’
बुलबुल बिचारी का करे, उड़त-उड़त जवान छात्र के खिड़की खाल्हे जागे गुलाब के पेंड़ तीर चल दिस।
’’मोला लाल गुलाब के एक ठन फूल दे दे,’’ वो ह रो के किहिस - ’’अउ बदला म मंय ह तोला अपन सबले सुंदर, सबले मधुर गीत ल सुनहूँ।’’
यहू ह इन्कार म अपन मुड़ी ल डोला दिस।
’’मोर फूल हा लाल जरूर होथे,’’ वो ह जवाब दिस - ’’पानी म तंउरत बत्तख के पंजा अउ समुद्र के पानी भीतर खोह मन म झूलत मुंगा-पंख मन ले जादा लाल। फेर कड़कड़ंउवा ठंड म मोर नस मन ह जम गे हे, मोर डोहड़ू मन ल पाला मार दे हे, अउ हवा-बड़ोरा ह मोर डारा मन ल फलका दे हे, अउ विही पाय के अब साल भर मोर पेड़ म लाल फूल नइ फूल सकय।’’
’’मोला सिरिफ एक ठन लाल गुलाब के फूल होना,’’ बुलबुल ह रोवत किहिस - ’’सिरिफ एक ठन लाल गुलाब के फूल। का कोनो उपाय नइ हे कि मोला एक ठन लाल गुलाब के फूल मिल सके?’’
’’एक ठन उपाय हे,’’ गुलाब के पेड़ ह किहिस - ’’फेर वो ह अतका भयानक, अउ अतका डरावना हे कि वोला तोला बताय बर मोर हिम्मत नइ होवत हे।’’
’’जल्दी बता मोला वो उपाय,’’ बुलबुल ह झट ले किहिस - ’’मंय नइ डर्राव।’’
’’अगर तोला गुलाब के लाल फूल होनच् त सुन,’’ गुलाब के पेड़ ह किहिस - ’’वोला तोला चंदा के दूधिया अंजोर म अपन सबले सुंदर संगीत ले सिरजे बर पड़ही, अउ अपन खुद के हिरदे के रकत ले वोला रंगे बर पड़ही। अपन छाती ल मोर कांटा म गोभ के तोला रात भर मोला अपन सबले संुदर गीत ल सुनाय बर पड़ही। रात भर तोला गीत गाय बर पड़ही, अउ मोर कांटा ह तोर हिरदे म धंसत जाही, धंसत जाही, अउ तोर जीवन-रकत ह निकल-निकल के मोर नस मन म आवत जाही, अउ जइसे-जइसे तोर जीवन-रकत ह निकल-निकल के मोर नस मन म आवत जाही, मोर होवत जाही, लाल गुलाब के रचना होवत जाही।’’
’’लाल गुलाब के एक ठन फूल खातिर मौत, ये तो बड़ा मंहगा सौदा हे,’’ बुलबुल ह चिल्ला के किहिस - ’’अउ ये दुनिया म सब ल अपन-अपन जिंदगी ह सबले जादा प्यारा हे। सुंदर हरियर-हरियर जंगल म बइठ के मिलने वाला आनंद ले घला जादा प्रिय हे, सोन के रथ म बइइ के जावत सुरूज ल देखे से, अउ मोती के रथ म बइठ के जावत चंदा ल देखे से मिलने वाला आनंद से घला जादा प्रिय हे। फेर प्रेम, प्रेम तो जिंदगी ले भी बढ़ के होथे। अउ फेर मनुष्य के हिरदे के सामने मोर जइसे छोटे से चिरइ के हिरदे के का कीमत?’’
बुलबुल ह अपन भुरवा डेना मन ल खोलिस, अउ हवा म छंइहा के समान वेग से उड़त-उड़त, उड़त-उड़त आ के पेंड़ के ऊपर बइठ गे।
जवान छात्र ह अभी ले विहिच करा विही हालत म अल्लर परे रहय, जउन हालत म वो ह वोला छोड़ के गे रिहिस हे। वोकर सुंदर आँखीं मन के आँसू ह अभी ले सुखाय नइ रहय।
’’खुश हो जा अब,’’ बुलबुल ह चिल्लाइस - ’’बाबू! तंय अब खुश हो जा। अब तोला तोर लाल गुलाब ह मिल जाही। आज रात चंदा के दुधिया अंजोर म अपन संगीत के सुर ले मंय ह वोकर सिरजन करहूँ, अपन हिरदे के लाल रकत के रंग ले वोला रंगहूँ। बदला म मोर बस इतना कहना हे कि तंय ह एक सच्चा प्रेमी आवस, अपन प्रेम म सदा सच्चा बने रहना, काबर कि दुनिया म प्रेम ह सबले अनमोल हे, वेद-शास्त्र ले घला जादा; अउ दुनिया के सबले बड़े ताकत ले घला जादा ताकतवर हे। बरत जोत के लौ के समान लकलक-लकलक करत वोकर पंख होथे, अउ वइसनेच् वोकर शरीर ह घला लकलक-लकलक चमकत रहिथे, मदरस के समान मीठ वोकर ओंठ मन होथे, अउ लोभान के खुशबू कस वोकर सांस के खुशबू ह होथे।’’
जवान छात्र ह जमीन म गड़े अपन नजर ल उठा के बुलबुल कोती देखिस, वोकर बात ल सुनिस, फेर जीवन के सच्चा प्रेम के मरम के जउन बात ल बुलबुल ह कहत रहय तेला वो ह समझ नइ सकिस। वो ह तो बस विहिच् ल समझथे जउन ह किताब-पोथी म लिखाय हे।
फेर फुड़हर के पेड़ ह सब बात ल समझ गे, अउ उदास हो गे। वो ह तो छोटकुन बुलबुल के सबर दिन के मयारूक आय, जउन सबर दिन वोकर डारा मन म खोंधरा बना के रहत आवत हे।
’’तंय तो अब जावत हस, (छुटकी बुलबुल) तोर बिना मंय ह एकदम अकेल्ला हो जाहूँ,’’ फुड़हर के पेड़ ह रो के कहिथे - ’’जावत-जावत एक ठन अपन गीत तो सुना दे।’’
बुलबुल ह फुड़हर ल अपन सुंदर गीत सुनाय लगिस। वोकर कंठ ले गीत ह वइसने झरे लगिस जइसे चाँदी के मग्गा ले जल के धार बोहावत हो।
जब बुलबुल के गीत खतम हो गे तब वो जवान छात्र ह चुपचाप उठिस, अउ अपन जेब ले कागज अउ सीस निकाल लिस। ’’वोकर तीर रूप-विधान तो हे,’’ पेड़ ले दुरिहा, अपन खोली कोती जावत-जावत वो ह अपने आप से किहिस - ’’एकर ले इन्कार नइ करे जा सकय, फेर का वोकर तीर संवेदना घला हे? मोला येकर कोनो परवाह नइ हे। वहू ह बाकी दूसर कलाकार मन जइसेच् तो हे, वोकर तीर सब कला हे, फेर बिना भावना के। वो ह दूसर खातिर अपन बलिदान नइ कर सकय। वो ह खाली संगीतेच् के बारे म जादा सोचथे; अउ ये बात सारी दुनिया जानथे कि कलाकार मन स्वार्थी होथें। तभो ले ये बात तो मानेच् बर पड़ही के वोकर कंठ म सुंदर मिठास हे। फेर ये सुंदर सुर, मधुर गीत, सब बेकार हे, जब येकर ले कोई फायदा न होने वाला हो, येकर ले कोई व्यवहारिक लाभ न होने वाला हो।’’ इही बात मन ल सोचत वो ह अपन खोली म जा के अपन छोटे से बिस्तर म ढलंग गे; अउ अपन प्यार के बारे म सोचे लगिस; अउ छिन भर बाद वोकर नींद लग गे।
अउ जब स्वर्ग म चंदा ह चमके लगिस, बुलबुल ह उड़ के लाल गुलाब के वो पेड़ म आ के बइठ गे, अउ अपन छाती ल वोकर कांटा म गोभ लिस। अपन छाती ल वोकर कांटा म गोभ के वो ह रात भर बर प्रेम के सुंदर-सुंदर गीत गाय के शुरू कर दिस, अउ शीतल चमकदार उजास बगरावत चंद्रमा ह जउन ल सुने बर निहर के धरती म आ गे। रात भर वो ह सुंदर-सुंदर गीत गातेच् रिहिस अउ कांटा ह वोकर छाती म गहरी, अउ गहरी धंसतेच् गिस, अउ वोकर जीवन-रकत ह वोकर हिरदे ले निकल के बोहावत गिस, बोहावत गिस।
सबले पहली वो ह प्रेम के वो सुंदर गीत ल गाइस जब एक लड़की अउ एक लड़का के हिरदे म प्रेम ह जनम लेथे। अउ गुलाब के पेड़ के सबले ऊपरी खांधा म गुलाब के एक ठन अद्भुत डोहड़ू फूल गे। वो ह जइसे-जइसे गीत गावत जाय, वो डोहड़ू म एक-एक ठन पंखुड़ी जुड़त जाय, अंत म वो डोहड़ू ह पूरा फूल बन गे। फेर पेड़ के ऊपरी डारा म फूलने वाल वो फूल ह पहली एकदम पींवरा रिहिस, कलकल-कलकल करत नदिया के ऊपर छाय धुंधरा सरीख पींवरा, पंगपंगावत बिहिनिया अउ सुरूज नारायण के निकलत खानी के पहिली अगास के रंग सही पिंवरा (बिहिनिया के पांव कस पिंवरा अउ उषा काल के चांदी समान डेना कस)। चांदी के दरपन म दिखत गुलाब के छांया कस, जल-कुंड म पड़त गुलाब के छांया कस, बिलकुल पिंवरा।
तभे गुलाब के पेड़ ह जोर से चिल्ला के बुलबुल ल अपन छाती ल कांटा म अउ जोर से दबाय बर कहिथे। ’’नजदीक ला के अउ जोर से दबा, छुटकी बुलबुल,’’ पेड़ ह चिल्लाइस - ’’नइ ते गुलाब के ललियाय के पहिलिच् बिहिनिया हो जाही।’’
तब बुलबुल ह अपन छाती ल कांटा म अउ जोर से कंस लिस, अउ जब नर-नारी के आत्मा म प्रेम के जन्म होथे, जेकर तेज खिंचाव म एक-दूसर कोती खिंचावत-खिंचावत ऊंकर मन के मन ह एकाकार हो जाथे, वो समय के प्रेम-गीत ल वो ह जोर-जोर से गाय लगिस।
अउ तब वो पिंवरा फूल के पंखुड़ी मन धीरे-धीरे गुलाबी होय लगिस, दुलहिन के गाल म छाय गुलाबी, आभा कस, जब दुलहा ह पहिली घांव वोकर ओंठ ल चूमथे अउ वोकर गाल ह चमके लागथे। फेर कांटा ह अभी तक बुलबुल के हिरदे म नइ धंस पाय रिहिस हे, अउ इही कारण गुलाब के हिरदे ह अभी तक सफेद के सफेद हे, काबर कि केवल बुलबुल के हिरदे के रकत के रंग से ही वोकर हिरदे के रंग ह लाल हो सकत हे।
तब गुलाब के पेड़ ह अउ जोर से चिल्ला के बुलबुल ल अपन छाती ल कांटा म अउ जोर से दबाय बर किहिस। ’’नजदीक ला के अउ जोर से दबा, छुटकी बुलबुल,’’ पेड़ ह चिल्लाइस - ’’नइ ते बिहिनिया हो जाही, लाल गुलाब के फूल फूले के पहिलिच्।’’
अउ बुलबुल ह अपन हिरदे ल वोकर कांटा म अउ जोर से दबाय लगिस, अउ जोर से दबाय लगिस, अउ अंत म जब कांटा ह वोकर हिरदे ल छेदे लगिस, बुलबुल के मुँह ले एक दर्दनाक चीख निकलिस। दरद ह अनसंउहार हो गे। जइसे-जइसे वोकर दरद ह बाढ़त गिस, वइसने-वइसने वोकर गायन ह अउ प्रचंड ले प्रचंड होवत गिस काबर कि अब वो ह प्रेम के वो गीत ल गाय लगिस हे जउन ह मृत्यु ल घला अमर बना देथे, वो प्रेम के गीत जउन ह कब्र म घला कभू दफन नइ होय।
अउ अद्भुत गुलाब के पंखुड़ी के रंग ह अब एकदम लाल हो गे, जइसे सुरूज निकले के समय पुरब के अगास ह हो जाथे, अउ वोकर हिरदे ह अइसे लाल हो गे, जइसे माणिक के रंग होथे।
फेर बुलबुल के स्वर अब धीरे-धीरे मंद से मंदतर होवत गिस, अउ वोकर छोटे-छोटे पांखी मन फढ़फड़ाय लगिस, अउ वोकर आँखी के ऊपर परदा छाय बर लगिस। वोकर स्वर ह मद्धिम से मद्धिम होवत गिस, अउ वोला अइसे लगे लगिस कि वोकर कंठ म कुछू चीज आ के अटकत जावत हे।
तब बुलबुल ह आखिर म फेर पूरा जोर लगा के संगीत के लहर छेड़ दिस। दुधिया चंद्रमा ह जउन ल सुन के अगास म जिंहा के तिंहा ठहर गे अउ भुला गे अगास ह पंगपंगाय बर। जउन ल लाल गुलाब ह सुनिस अउ मारे खुशी के कांपे लगिस, बिहिनिया के मंद-शीतल हवा म वो ह अपन पंखुड़ी मन ल खोल दिस। अनुगूंज ह ये गीत ल दूर पहाड़ के अपन गुलाबी कंदरा मन म पहुँचा दिस अउ गड़रिया मन ल जगा दिस जउन मन ह नींद म सुंदर-सुदर सपना देखत रहंय। ये गीत ह नदिया तीर-तीर उगे सरकंडा मन म तंउरत गिस अउ वो मन प्रेम के संदेश ल समुद्र तक पहुँचा दिन।
’’देख! देख!’’ गुलाब के पेड़ ह चिल्लाइस - ’’लाल गुलाब के फूल ह पूरा फूल गे।’’ फेर बुलबुल ह कोई जवाब नइ दिस, काबर कि वो तो पेड़ के खाल्हे लंबा-लंबा दूबी में मरे परे रहय, अउ गुलाब के कांटा ह वोकर हिरदे म गोभाय रहय।
दोपहर म जवान छात्र ह अपन खिड़की ल खोलिस अउ बाहिर झांक के देखिस।
’’मोर भाग ह कतका ऊँचा हे,’’ वो ह मारे खुशी के चिल्लाइस - ’’ये देख लाल गुलाब। अतका सुंदर गुलाब के फूल तो मंय ह अपन जिंदगी म कभू नइ देखे रेहेंव। ये ह अतका सुंदर हे कि लातिनी भाषा म जरूर येकर कोई लंबा-चौड़ा नाम होही।’’ अउ निहर के वो ह गुलाब के फूल ल टोर लिस।
वो ह अपन टोपी ल पहिरिस, लाल गुलाब ल हपन हाथ म पकड़िस अउ प्रोफेसर के घर कोती भागिस।
प्रोफेसर के बेटी ह चकरी म नीला रंग के रेशमी सूत ल लपेटत, घर के मुहाटी म बइठे रहय, अउ वोकर छोटे से पालतु कुकुर ह वोकर गोड़ तीर बइठे रहय। ’’तंय ह केहे रेहेस न, तंय मोर संग नाचबे, यदि मंय ह तोला लाल गुलाब के फूल लान के दे दुहूँ।’’ जवान छात्र ह चिल्ला के किहिस - ’’ये देख, दुनिया के सबले सुंदर लाल गुलाब के फूल। ये ले अउ येला अपन हिरदे से लगा के रख, अउ जब हम नाचबोन तब बताहूँ कि मंय ह तोला कतका मया करथंव।’’
लेकिन सुन के तुरते लड़की ह गुस्सा म अपन मुँहू ल बिचका दिस (नाक-भौं सिंकोड़ दिस)।
’’मोला डर हे कि ये ह मोर पोशाक के संग मेल नइ खाही,’’ वो ह जवाब दिस - ’’अउ फेर मनीजर के भतीजा ह मोर बर असली गहना भेजवाय हे, अउ सब जानथें कि गहना ह फूल ले जादा कीमती होथे।’’
’’ठीक, मंय ह कसम खा के कहिथंव, दुनिया म तोर ले जादा नमकहराम अउ कोनों नइ होही’’ छात्र ह क्रोध के मारे किहिस, अउ वो सुंदर फूल ल गली के चिखला में फेंक दिस, जिंहा एक ठन गाड़ी के चक्का ह वोला रमजत निकल गे।
’’नमकहराम!’’ लड़की ह किहिस - ’’मंय तो तोला बस अतका कहहूँ कि तंय ह बहुत जंगली (असभ्य) हस, अउ आखिर तंय होथस कोन? केवल एक छात्र, मंय ह तोर ऊपर भरोसा नइ कर सकंव, का होइस कि तोर पनही म चाँदी के बक्कल लगे हे, वो तो मनीजर के भतीजा के पनहीं म घला लगे हे।’’ अतका कहि के वो ह अपन कुरसी ले उठिस अउ घर के भीतर चल दिस।
’’प्रेम घला कतका बेकार चीज होथे,’’ छात्र ह उहाँ ले जावत-जावत किहिस - ’’ये ह तो तर्कशास्त्र के तुलना म आधा काम के घला नइ होवय, येकर से कुछ भी सिद्ध नइ करे जा सकय, अउ ये तो हमला खाली विही बात के बारे म बतावत रहिथे जइसन वास्तव म कभी होयेच् नहीं, अउ हमला वइसन चीज के बारे म विश्वास करे बर मजबूर करथे जउन ह कभू सत्य होबेच् नइ करय। वास्तव म, प्रेम ह बिलकुल अव्यवहारिक होथे, अउ आज के युग म व्यवहारिक होना ही सब कुछ हे। अब तो मोला फिर से दर्शनशास्त्र अउ अध्यात्म के अध्ययन करे बर पड़ही।’’
लहुट के वो ह अपन खोली म आइस, अउ धुर्रा जमे एक ठन मोटा असन किताब ल निकालिस, अउ पढ़े लगिस।
पता - व्याख्याता, शास. उच्च. माध्य. शाला कन्हारपुरी, जिला - राजनांदगांव (छ.ग.)
मोबाइल - 094076 - 85557
मेल - kubersinghsahu@gmail.com


text:
www.chhattisgarhibible.com
छत्तीसगढ़िया सबले बढ़िया
You are here
पाँच हजार मइनसे मन ल खाना खवाना
यीसु हर परचार करे बर अऊ कई अलगे- अलगे नगर म लोग मन सिखाय बर अपन चेला मन ल भेजीस| फेर चेला मन लहुट के जऊन कुछु ओमन करे रहिन, ओला यीसु ल बता दीन| यीसु हर डोंगा म चढ़ के उहाँ ले कोनो सुन्ना जगह म, एकान्त म जाय बर ओमन ल नेवता दीस| त ओमन एक ठन डोंगा म बैईठ के अऊ झील के दुसर तरफ चल दीन |
बहुत अकन लोग मन यीसु अऊ ओकर चेला मन ल डोंगा म देखिन अऊ जम्मो नगर ले जुरिया के उहाँ रेंगत गीन अऊ ओमन ले आघु हबर गीन| जब यीसु अऊ ओकर चेला मन उहाँ हबरिन त लोग मन के एक अब्बड़ अकन भीड़ ह आघु ले ओमन के उहाँ रसदा अगोरत रहिन |
भीड़ म पांच हजार मइनसे रहिन, जेमा माइलोग अऊ लईका मन के गिनती नइ रहिस | यीसु हर लोग मन के अब्बड़ भीड़ देखिस अऊ ओमन के ऊपर तरस खाइस| काबर कि ओमन ओ मेढ़ा-पीला के जइसन दिखत रहिन जेमन के कोनो रखवार नी रहयं| अऊ ओहा ओमन ल बहुत अकन बात ल सीखोइस, अऊ जऊन लोगमन चंगा होना चाहत रहिन ओमन चंगा करिस|
जब दिन ह बहुत ढल गीस, त ओकर चेला मन ओकर पास आके कहे लागिन, “इहां देरी हो गे हवय अऊ कोनो नगर ह भी लकठा म नइ ये| ओमन ल विदा कर कि ओमन अपन मन बर कुछू खाय बर ख़रीद लिहीं|”
परन्तु यीसु हर चेला मन से कहिस, “तुमन ही ओमन ल खाय बर देवा |” ओकर चेला मन यीसु ल कहिन “इसने हमन कैसे कर सकत हन?” हमन के पास केवल पांच ठन रोटी अऊ नान-नान दु ठन मछली हवय |”
तब यीसु हर अपन चेला मन ल कहिस कि जम्मो लोग मन ल हरियर चारा म पचास के समूह म बैठा देवव |
यीसु हर ओ पांच ठन रोटी अऊ दु ठन मछली ल लीस, अऊ सरग अंगत देखिस, अऊ भोजन बर परमेसर के धन्यवाद करिस |
यीसु हर रोटी अऊ मछली टोर-टोर के चेलामन ल दीस कि ओमन लोगमन म परोस देवयं | चेलामन रोटी अऊ मछली ल सब झन म बांट दीन, अऊ रोटी अऊ मछली ह नइ खंगीस | रोटी अऊ मछली खाके सब झन के पेट हर भर गीस |
सारा भोजन केवल पाँँच रोटियों और दो मछलियों से आया था | जऊन भोजन बांचे रहिस ओला चेला मन बटोर के बारह टोकरी म उठाइन | जम्मो भोजन हर केवल पांच ठन रोटी अऊ दु ठन मछली के दूवारा आय रहिस |
ये बाइबिल के कहानी से लेय गय हावय :- मती 14 : 13-21 , मरकुस 6 : 31-41 , लूका 9 : 10-17 , यूहन्ना 6 : 5-15


text:
गांव के बड़का सियान मन घर बनि.भुती करके नानकुन कुरिया ल बना डारे हे। किथे न कमइया बर काम के कमी नइये तइसने चइतराम बर गांव म काम के दुकाल नइहे। चइतराम अपन दूनो भाई इसवर अउ सेवक संग जूर मिलके बनि.भुति करके पेट रोजी चलावथे। तीनों भाई म इसवर ह दू कलास पढ़े रिहिस ते पाय के कमई के हिसाब.किताब उही ह राखे। इकर कमई ल देख के कोनो ह बइमानी घलो नइ करत रिहिस। जतका दिन कमाय राहय तेकर ले दू आना उपराहाच देवे।
बनि के थोर.थोर पइसा सकेल.सकेल के परिया भुइया ल बिसावत गीन। गांव के सियान मन किथे चइतराम अब तो तुहर गांव म घर होगे अउ खार म खेत घला होगे त तीनों झन बर बिहा कर डरतेव। चइतराम किथे बात तो रिसतोन किथव ददा फेर तूहर साहमत के बिना मे काय कर सकथव। मोर तो दाई.ददा कोनो नइहे जेन मन हमर बर बिहा के सरेखा करतिन। अतका ल सून के गांव के दाउ दरागा मन अगवा बन के तीनों भाई के बर बिहाव कर दिन। बने मनखे के सबे ह बने होथे।
कमई के परसादे घर के परिस्थिती सुधरे लगिस। तीनों भाई ह पर के बनि ले छुट के अपन बिसाय परिया ल सोझियावय। रोज थोक.थोक कमा.कमा के बन बुटा ले छबाय परिया ल धनहा खेत बना डरिस। मेहनत के बिरवा ह दुच्छा नइ जाय फर धरबे करथे। चइतराम इसवर अउ सेवक के मेहनत घला फर धरिस। धीरे.धीरे तीनों भाई तीस अक्कड़ के जोतनदार होगे। घर परिवार ह मेहनत के भरोसा सुधरगे।
अब तो पर घर बनि करे ल घलो नइ जाय। घरे ले बेरा नइ उसरे त काहा बनि म जाही। सबो के लोग लइका बाड़गे। नानकुन कुरिया ले अब बड़का घर बियारा अउ परासर होगे। गांव म अब कोनो ओला बिचारा गरीब नइ काहय। अब ओकर घर अइसन समे हे कि उही ह चार झन बनिहार ल चला लिही। फेर इकर मन म धन के थोरको गरब गुमान नइहे। आजो वोइसने जिनगी जियथे जइसन गरीब रिहिसे त जियत रिहिस।
कनकी के पेज म अम्मारी के साग जेला तीन बेर पुरो के तीनों भाई खाय। आज वइसन दिन तो नइहे फेर आदत ह नइ छूटे हे। खाय के बेराए कमाय के बेरा संघरे सकलाके गोठ बात करत खाय। अकोली गांव म चइतराम इसवर अउ सेवक के गजब नाम होगे। अब तो तीनों झन अपन लइका मन ल घलो खेत लेगय। चइतराम किथे बनिहार के लइका खेती के बुता नइ सिखही त काय काम के। नांगर के पाछु.पाछु लइका मन ल रेंगावत किस्सा कहानी सुनावत राहय।
थोरके म लइका मन घलो नांगर के पाड़की ल थामहे लगगे। देखइया मन किथे देख लइका मन घला दाई.ददा कस कमइया निकलही। किथे न जइसन.जइसन घर दुवार तइसन.तइसन फइरका अउ जइसन.जइसन दाई.ददा तइसन.तइसन लइका। रमगे टूरा मन घला खेती म। ददा के संगे संग मूड़ भर के बइला ल बिता भर के टूरा ह नाथ डरिस। जमहेड़ के गाड़ा म फांदीस अउ हकन के तुतारी मारिस। होर ण्ण्ण्ण् होर ण्ण्ण्ण् काहते हे बइला ह गाड़ा सुद्धा घुरवा म उतरगे।
नेवरिया गड़हा कतेक कासड़ा ल तिरतीस। थामहे नइ सकिस। चइतराम ह धकर लकर बइला ल ढिलिस अउ दू चार झन बला के गाड़ी ल घुरवा ले बाहिर निकालिस। टूरा मन डर्रावत रिहिस ददा ह खिसीयाही किके। फेर चइतराम ह गुसियाय ल छोड़ मने मन मगन होगे। किथे किसान घर के लइका गाड़ा ल बइला संग नइ खेलही त का फुग्गा घुनघुना ल खेलही। ओ दिन ले लइका मन के बल अउ बाड़गे।
एक दिन इसवर ह गांव के सब लइका मन ल इसकूल जात देखिस। ओकरो मन होइस कि मोरो घर के लइका मन पढ़तिस.लिखतिस। घर जाके लइका मन ल किथे काली ले तहू मन इसकूल जाहा रे। अतका ल सुनके टूरा मन अपन.अपन ले नइ जान नइ जान किके टरक दिस। इसवर ह दू कलास पढ़े रिहिस ते पाय के अपन टूरा ल पढ़ाय के साध मरिस। फेर ओकर टूरा पुनीत के थोरको पढ़े के मन नइ रिहिस। तभो ले बरपेली इसकूल म नाम लिखा दिस। नइ जाव काहे तेला मारपीट के पठोवे। चइतराम अउ सेवक ह अपन टूरा मन ल जादा नइ बरजिस। काबर कि जोर जबरदस्ती ले लइका ह बिगड़ जथे। इसवर ल घला कि बरजिस लइका उपर जोझा झन पार किके।
इसवर नइ मानिस अउ अपन टूरा पुनित ल परसदा के इसकूल म भरती करा दिस। ओ समे अकोली ह नानकुन बस्ती रिहिस ते पाय के गांव म इसकूल नइ रिहिस। गांव के सब लइका मन पढ़े बर परसदा जाय। सड़क नइ रिहिस पैडगरी रद्दा म रेंगत जाय ल परे। सुक्खा दिन म तो बन जए फेर पानी बादर के दिन म माड़ी भर चिखला ल नाहकत जाए ल परे। इसवर ल पढ़ई ले गजब लगाव रिहिस इही पाए के अपन सपना ल अपन टूरा पुनित म देखे।
पुनित ह पढ़.लिख के हूसियार हो जही त हमर चीज बस के हिसाब.किताब राखही। हमू मन ल थोर बहुत अकछर के गियान कराही किके आस राखे रिहिस। पुनित ह बिहनिया ले नहा.खोर के खा डरय। पढ़े बर जाही किके कोनो वोला काम घला नइ तियारत रिहिस। कमइया मन ले आगु वोला खाय बर देवय। पाछू बाकी कमइया मन खाके खेत जावे। पुनित ह झोला म एक ठन रोटी लूका के धरे राहय। एक ठन अंगाकर वोकर दाई ह अउ धरा दिस। अइसने रोज पुनित ह खात पियत बेरा म आवे बेरा म जावे। इसवर ल गजब गुमान होगे अपन बेटा उपर काबर कि अब चेत लगा के इसकूल जाय बर धर लेहे। चइतराम अउ सेवक ल घला भरोसा होगे। पढ़.लिख के बने चीज बस के सरेखा कर लिही किके।
पुनित ह सबो के पंदउली पाके अऊ छानी म चड़गे। घर ले तो रोज निकले इसकूल बर फेर कोनो दिन जाय कोन दिन नइ जाए। नइ जाय तेन दिन परसार म बइठ के अंगाकर रोटी ल खा लय अउ छुट्टी के बेरा घर आ जए। इसवर ल थोरको गम नइ रिहिस। लेदे के टूरा ह आठवीं पास होगे। चइतराम ल पुनित उपर भरोसा अऊ बाड़गे। उही भरोसा म पुनित ल तारा कुची धरा दिस। हूसियार के लइका डेढ़ हूसियार होगे। इसकूल जावथवं कइके निकलथे अउ परसार म जाके जुवां.चित्ती म रम जथे।
पुनित के हाथ म तो तिजउरी के चाबी राहय। जतका पइसा चाहे ततका निकाले अउ जुवां म उड़ा दय। चार आना आठ आना के दाव ह आठ रुपिया दस रुपिया के होगे। अब तो पुनित के इसकूल जवइ बिलकुल बंद होगे अउ ओकर संगे.संग तीन झन अउ टूरा मन के घलो बंद होगे। परसदा के मास्टर ह एक दिन इकर मन के सिकायत करे बर अकोली अइस। गुरुजी किथे तूमन अपन लइका मन इसकूल काबर नइ भेजव। चार महीना ले गैर हाजिर हे। अतका ल सून के गांव के सियान मन किथे टूरा मन तो रोजे इसकूल जाथन किके घर ले निकथे फेर कोन जनी काहा जाके बिलमथे। गुरुजी किथे नहीं भई इसकूल आबे नइ करे। आधा बीच ले बइठ के घर आ जात होही।
इसकूल के बहाना टूरा मन काहा जाथे किके एक दिन सियान मन पासथे। टूरा मन इसकूल जाय बर घर ले निकलथे। पाछु.पाछु यहू मन निकलथे। पुनित अउ ओकर संगवारी मन परसदा के इसकूल जाय ल छोड़के गांव के पिछोत के परसार म खुसर जथे। उहा लुका के कोनो माखुर गठत कोनो बिड़ी सुलगावत अपन अपन बसतर ल फेक दिस। एक झन टूरा ह अपन थइली ले तास पत्ता निकालिस अउ चारो झन बर बांटिस। जइसे दांव लगाय बर पइसा निकालिस ठुक ले चइतराम मन पहुंचगे। किथे कस रे इही तूहर इसकूल ए अउ ए काय पढ़थव। सियान मन ल देख के सबे झन सुकुड़दुम होगे।
अपन.अपन टूरा मन ला नंगत ठठावत घर डहर लानिस। पुनित ल घलो चइतराम ह चार चटकन हनिस अउ तिरत घर कोति लेगिस। घर म आगे चइतराम किथे ये टूरा के करनी ले मोर तन बदन म आगी बरगे। पछीना ओगार के कमाय धन ल लूटाही त दुख ता लगबे करही। चइतराम किथे सबके तो पछीना के कमई आए फेर मोर खून के कमाइ ये। येला ते हा परसार म जुवां खेल के लूटावथस।
तोर नामे भर पुनित ए करम ले तो ते कुल के कलंख अस। पुनित तैतो परसार के गउंदन अस। घर म राखबे त घर बस्साही दुवार म राखबे त दुवार। जानवर घला तोला नइ सुंखे तइसन घर भर म तोर नियत बस्सागे। अपन टूरा के अतेक गारी बखाना ल इसवर ह सहे नइ सकिस। पुनित डहर बोले ल धर लिस। इसवर किथे. भइया तोरे भर कमई नोहे मोरो कमई के आए। तै लहू गंवाय हस त महू तो गवाय हवं। मोर लइका तोर बर कलंख होगे। इही तोर अउ मोर के तनीतना म झगरा बाड़गे। झगरा ह बाटा हिसा म आगे। तीनों भाई अपन.अपन चूलहा अलगा डरिस। बाटा हिस्सा के बाद तको पुनित के बेवहार ह नइ बदलिस। अपन बाप के मेहनत के कमई ल जुवां म उड़ाय ल नइ छोड़िस। बाप ये तभो ले के दिन ले सइही आजे सुधरही काले सुधरही कइके मन ल मड़ावथे। पुनित ह दिनो.दिन अउ बिगड़त जात हे। जुवां ले गांजा दारु म उतरगे। घर म रोज रुपिया बर झगरा करे। नइ देवय त मार पीट के नंगा लेवे। इसवर ह अब अपने लइका के दुख रोवे। भाई मन का कितीस वोमन तो परोसी होगे रिहिस। कलेचुप बाप बेटा के झगरा ल देखे।
हरेली तिहार के दिन चइतराम अउ सेवक अपन.अपन नांगर बक्खर के पूजा करे बर धोवत.मांजत रिहिस। इसवर घला तरिया म लेग के नांगर ल धोइस। गांव बर हरेली तिहार बड़ खुसयाली के परब आय। अपन.अपन खेती के औजार ल सुमरे के दिन आय। एकरे परसादे तो खेती किसानी के बुता सिरजथे। सबो औजार ल अंगना म मड़ाके पिसान के हाथा देवथे। बंदन के टिका लगावथे। माई.पिला जुरियाके आरती उतारथे। तीनो भाई ह अपन आगू के दिन ल सोरियवथे। सुनता अउ परेम के दिन ह सुरता आवथे। लइका के झगरा के सेती का ले का होगे। इसवर ह पुनित के दुख म बने ढंग ले तिहार नइ मनावथे।
पूजा करे के बाद पुनित ह मनमाड़े पीये हे अऊ पीये बर पइसा मांगे ल आगे। इसवर पइसा नइ दिस त अंगना म माड़़े नांगर बक्खर अउ रापा कुदारी मन ल देख डरिस। पुनित ल कुदारी ल उठा के किथे आज इही ल बेच के दारु पीहू। हरेली तिहार के कुदारी ल बेचे बर धर लिस ये हा इसवर ल साहन नइ होइस। कुदारी ल छोड़ावत किथे मेहा इही रापा कुदारी म रात दिन मेहनत करके घर दुवार खेती खर बनायेवं अउ तै ह येला बेचे बर लेगाथावस। पुनित एक नइ सुनिस हाथ ल झटकार के घर ले निकलगे।
कुल के कलंख के पाप ह हद ले बाहिर होगे। इसवर ह मार आंखी ललियाए पुनित के पाछु.पाछु परसार कोति दउड़िस दिस। कुदारी धरे पुनित अउ इसवर के बज्र झगरा होगे। मारिक माराए पटकिक पटका। तिहार के दिन सुनसान बियारा कोनो छोड़इया नइ रिहिस। पुनित अउ इसवर दूनो झन जोर दार किकियइस। ताहन भइगे अनहोनी ह होगे। इसवर ह अपन टूरा ल उही परसार के गउदन म मुसेट परिस। आज अइसन दिन आगे इसवर करा कि गांव भर के गउंदन पुनित के नाव मेट परिस।
इसवर अपन करम म कठल के रोइस। राम लखन बरोबर अपन भाई मन करा जाके छिमा मांगिस। किहिस मोरे सेती हमर चुलहा अलहाय रिहिस। घर के बाटा होय रिहिस। इसवर किथे भइया मोर लइका ह तो उही दिन मोर हाथ ले निकलगे रिहिस अउ आज मोरे हाथ ले ये दुनिया ले निकलगे। चइतराम किथे यें का किथस इसवर। हा भइया आज पुनित मोर हाथ ले ये दुनिया ले निकलगे। अतका ल सुन के चइतराम अउ सेवक ह तीनो भाई दुख के बेरा म फेर जुरियगे। अपन मन के रिस भुलागे। चइतराम किथे ते ये काय कर डरेस भाई। अपने लहू ल बोहा के आगेस।
चइतराम अउ सेवक धकर.लकर परसार म गिस उहां पुनित लहू.लहू म नहाय परे राहयए नारी ल टमड़के देखिस त संसा चलत रिहिस। तीनों भाई के सुनता अउ जिकर करे ले पुनित के जीव बांचगे। अब पुनित के नवा जनम ह घर ल मिंझारे के ओखी होइस। तीनों भाई पुनित के बने रकम ले इलाज पानी करवईस। चार महीना के गे ले पुनित म टाहल.टुहूल करे के लइक होगे। गरहन के अंधियारी के बाद फेर पुन्नी के अंजोर सहि पुनित बने रद्दा म आगे। फेर कारी रात बरोबर हरेली के दिन अउ परसार के गउंदन ल अकोली गांव अउ चइतरामए सेवकए इसवर ल जीवन भर सुरता रही।
......................सिरागे ..........................
लेखक . जयंत साहू
पता. ग्राम डूण्डाए पोस्ट. सेजबहार
जिलाध् तहण् रायपुर छण्गण् 492015
मोण् 9826753304
द्भड्ड4ड्डठ्ठह्लह्यड्डद्धह्व९ञ्चद्दद्वड्डद्बद्य.ष्शद्व


text:
आज विप्र समाज के भाई बहिनी मन हंस झन पगली, फंस जबे देखिस , विप्र संगठन द्वारा 100 दिन पूर्ण होए के ख़ुशी म फिलिम के निर्माता छोटे लाल जी के सम्मान करे गिस , ये दौरान एवीएम् स्टूडियो के संतोष कुर्रे घलोक उपस्थित रिहिन , विप्र समाज के सुनीता शर्मा “नीतू” ह बताइस कि […]
बहुआयामी प्रतिभा के धनी शहर के युवा लेखक अउ कवि चंपेश्वर गोस्वामी ल मिलही डिलीट मानद के उपाधि
छत्तीसगढ़ के माटी म पले बढ़े अउ इहां के संस्कृति परंपरा ल ले के रचनात्मक कार्य जईसे , कविता लेखन, छत्तीसगढ़ी में संचालन अउ कहानी लिखइया चंपेश्वर गोस्वामी ल कोन नई जाने अउ जेन नई जानत होही त उहू मन अब जान जाही काबर की छत्तीसगढ़िया माटी के ये सपूत ल महाराष्ट्र के वर्धा म […]


text:
बिहनिया- बिहनिया घरवाला के बूता मं जाय के पहिली 24 बछर के नेहा तोमर (असल नांव नई) ह अपन घरवाला के पांव परे रहिस. ये ह रोज के बात नई रहिस, फेर ये ला नियम धरम जइसने बनाय ले रहिस जब कभू वोला महत्तम बूता सेती अपन घर ले बहिर जाय ला परत रहिस. भेटुआ ब्लॉक के सामुदायिक स्वास्थ्य केंद्र (सीएचसी) के परछी मं बइठे नेहा ह उदाहरन देवत कहिथे, “जइसने के तऊन बखत, जब मंय अपन मायका जाथों.”
नेहा अमेठी तहसील के ये स्वास्थ्य केंद्र मं अपन सास के संग आय रहिस, जऊन ह नेहा के चऊथा लइका ला धरे रहिन. ओकर ये बेटा अभू तीन महिना के हवय अऊ ओकर नांव घलो रखे नई गे हवय. वो मन उत्तर प्रदेश के सुल्तानपुर जिला के भेटुआ गांव ले आय रहिन. नेहा अऊ ओकर घरवाला आकाश (असल नांव नई) खेत मजूर आय अऊ ये मन आखिर मं ये तय करिन के वो मन ला अब लइका नई चाही. ये बात ला जोर देवत के भारी कमती समे के मंझा मं चार लइका जनम करे के बाद ये जोड़ा ला कऊनो फइसला करेच लेय चाही, नेहा कहिथे, “अतक त हमर मरजी होय ला चाही.” लइका मन मं ओकर दू झिन नोनी, जेकर मन के उमर पांच अऊ चार बछर के हवय अऊ डेढ़ बछर के एक झिन बेटा हवय. नेहा ह ओकर डोकरी दाई कोती आरो करत, जेकर कोरा मं सबले छोटे लइका सोवत रहिस, कहिथे, “ये घलो येकरे चलते होइस.”
बिहाव बाद छे बछर तक ले, गरभनिरोधक अपनाय धन दू लइका मन के मंझा मं जनम मं अंतर जइसन बात ला लेके ओकर जानकारी के मुताबिक कभू कऊनो गोठ-बात नई होय रहिस. नेहा कहिथे, “जब मोर बिहाव होय रहिस, त कऊनो मोला कुछु नई बताइन, बस अतके कहिन मोला हर हाल मं अपन घरवाला अऊ ओकर परिवार के बात माने ला परही.” सुरु के दू बेर गरभ धरे के बाद ले वोला पता चलिस के गर वो हा गरभ जियादा ठहरे के दिन मन मं, यानि अपन महवारी सुरु होय के बाद के एक पाख तक ले संबंध बनाय ले परहेज करे ले, ओकर गरभ धरे के मऊका ला कम करे सकत हवय. नेहा बताथे, “मंय पेट पीरा के बहाना बनावंव धन रतिया के बूता करे ला ढेरियावंव, फेर मोर सास ह जल्दी ये बात के गम पा गीस के मंय का करत हवंव.”
गरभ रोके के पारम्परिक तरीका मन, जइसे देह सम्बंध बनाय ले बचे, एक मियाद तक ले संयम बरते अऊ थोकन गरभ सुरच्छा बखत ला धियान मं रखे जइसने काम जेन ला नेहा करत रहिस, भारत के बाकि हिस्सा के बनिस्बद यूपी मं जियादा चलन मं रहे हवंय. रीप्रोडक्टिव हेल्थ नांव के पत्रिका मं साल 2019 मं छपे एक ठन शोधपत्र के मुताबिक, जऊन ह नेशनल फ़ैमिली हेल्थ सर्वे (एनएफ़एचएस-4, 2015-16) के आंकड़ा ऊपर बने हवय, राज मं अपनाय जावत गर्भनिरोधक तरीका मन मं 22 फीसदी मामला मं इही तरीका अपनाय जाथे. येकर बनिस्बद राष्ट्रीय स्तर मं सिरिफ 9 फ़ीसदी मामला मन मं अइसने तरीका अपनाय जाय ला देखे गेय हवय. ये शोधपत्र के मुताबिक ये बखत यूपी मं सिरिफ 50 फीसदी बिहाय माईलोगन मन परिवार नियोजन के आधुनिक तरीका, जइसने कंडोम, गोली, अऊ नसबंदी अपनाथें, उहिंचे राष्ट्रीय स्तर मं औसत 72 फ़ीसदी माईलोगन मन येला अपनाथें.
एक ठन हादसा मं आकाश के गोड़ टूटे के बाद ले मुस्किल बाढ़े ला लगिन, वो ह बूता करे अऊ कमई करे के हालत मं नई रहिस, तब जाके नेहा ह अपन घरवाला ले ‘ऑपरेशन करवाय’ ला लेके बात करे के हिम्मत करे सकिस. माईलोगन मन नसबंदी कराय के बात करत इही भाखा ला कहिथें, जऊन मं फैलोपियन ट्यूब ला बंद कर देय जाथे, जेकर ले गरभ नई ठहरे. येकरे बाद घलो ये मं बेस्वास नई करत ओकर सास ह ओकर संग अस्पताल गे रहिस, फेर वो ह आस नई छोड़े रहिस. वो ह अपन आप बड़बड़ावत रहय धन वो ह नेहा अऊ दीगर 22 माइलोगन मन ला सुनावत धीमा अवाज मं बोलत रहय, जेन मन बंदोइया, नौगिरवा, सनहा, अऊ टिकरी जइसन तीर-तखार के गाँव मन ले सामुदायिक स्वास्थ्य केंद्र मं आय रहिन, “भगवान अऊ लइका मन के मंझा मं कभू नई आय ला चाही.”
नवंबर महिना के ये बिहनिया मुस्किल ले 10 बजत होही, फेर बनेच अकन माईलोगन मन 9 बजे ले इहाँ हबर गेय रहिन अऊ दिन चढ़त-चढ़त अऊ घलो माईलोगन मन आवत गीन. भेटुआ सामुदायिक स्वास्थ्य केंद्र के प्रभारी चिकित्सा अधिकारी डॉक्टर अभिमन्यु वर्मा कहिथें, “ खासकरके अक्टूबर ले मार्च महिना तक ले, महिला नसबंदी दिवस मन मं हरेक रोज 30-40 झिन माईलोगन मन आथें. वो मन आपरेसन ये महिना मं येकरे सेती करवाथें काबर के ये बखत जड़कल्ला रहिथे अऊ टांका तेजी ले ठीक हो जाथे, टांका पाके नई [संक्रमन होय के बहुते कम संभावना रहिथे].”
छत्तीसगढ़ के बिलासपुर ज़िला के तखतपुर ब्लॉक मं 8 नवंबर, 2014 के दिन होय घटना के बाद ले नसबंदी सेती ‘शिविर’ लगाय ला लेके लोगन मन मं भारी गुस्सा रहिस. ये सिविर मं 13 झिन माईलोगन मन के परान चले गे रहिस अऊ दीगर कतको ला अस्पताल मं भर्ती कराय ला परे रहिस
छत्तीसगढ़ के बिलासपुर ज़िला के तखतपुर ब्लॉक मं 8 नवंबर, 2014 के दिन होय घटना के बाद ला नसबंदी सेती ‘शिविर’ लगाय ला लेके लोगन मन मं भारी गुस्सा रहिस. ज़िला अस्पताल के एक ठन सर्जन ह बनेच बखत ले बंद परे कमरा ला बगैर रोगाणु मुक्त करे, 90 मिनट मं 83 माईलोगन मन के नसबंदी कर देय रहिस. ये सिविर के 13 झिन माईलोगन के परान चले गे रहिस अऊ दीगर कतको ला अस्पताल मं भर्ती कराय ले परे रहिस. ये सर्जन ह एकेच लैप्रोस्कोप के उपयोग करे रहिस अऊ एसेप्सिस सेती कऊनो सावधानी नई बरते रहे रहिस.
ये कऊनो पहिली सामूहिक सर्जरी शिविर नई रहिस, जऊन मं माईलोगन मन के सेहत ला लेके लापरवाही करेगे रहिस. बिहार के अररिया जिला के कुर्साकांटा ब्लॉक मं बसे कपरफोड़ा बस्ती मं 7 जनवरी 2012 के दिन 53 माईलोगन मन के नसबंदी एक ठन इस्कूल मं करे गे रहिस; वो घलो लइटर के अंजोर मं अऊ अइसने बिना साफ-सफ्फा वाले हालत मं.
अररिया मं होय घटना के बाद एक झिन स्वास्थ्य अधिकार कार्यकर्ता देविका विश्वास डहर ले 2012 मं दायर करे एक ठन जनहित अरजी ऊपर 14 सितंबर, 2016 मं फइसला सुनावत सुप्रीम कोर्ट ह केंद्र अऊ राज सरकार मन ला तीन बछर के भीतरी सब्बो शिविर के अधार ले सामूहिक नसबंदी ला रोके अऊ ये ला छोड़ परिवार नियोजन योजना के तहत स्वास्थ्य सुविधा मन के बेवस्था ला मजबूत करे अऊ लोगन मन तक ले ये ला बढ़िया ढंग ले पहुंचाय बर धियान देय के आदेश देय रहिस. सुप्रीम कोर्ट मं सुनवई के बखत यूपी, केरल, राजस्थान, मध्य प्रदेश, अऊ महाराष्ट्र समेत दीगर राज मन ले घलो नसबंदी शिविर मन मं बने करके धियान नई देय के सबूत देय गेय रहिस.
येकर बाद ले नसबंदी सेती सिविर लगाय के जगा ‘फिक्स्ड डे सर्विसेज’ ह ले लिस हवय. येकर मतलब रहिस के अब जऊन माईलोगन मन अऊ मरद मन नसबंदी कराय ला चाहत हवंय, वो महिना के तय दिन मं अपन जिला के सामुदायिक स्वास्थ्य केंद्र आ सकत हवंय. आस रहिस के अईसने करे ले येकर निगरानी करे अऊ नियमन मं मदद मिलही. तय दिन मन मं भारी तदाद मं नसबंदी दिवस मनाय जावत रहिस, फेर नसबंदी बर मरद मन सायदेच कभू आवत रहिन, तेकरे सेती ये दिन ला महिला नसबंदी दिवस कहे जाय ला लगिस.
अऊ अदालत के आदेश के बाद घलो, गर्भनिरोधक के तरीका के रूप मं नसबंदी ला अहमियत दे गीस; वो घलो खास करके माइलोगन मन के नसबंदी ला.
राष्ट्रीय स्वास्थ्य मिशन के साल 2017 के 11 वां कॉमन रिव्यू मिशन रिपोर्ट मं कहे गे हवय के भारत मं नसबंदी के जम्मो मामला मं 93 फीसद माईलोगन मन के मामला हवंय. 2016-17 मेंइच भारत ह अपन परिवार नियोजन निधि के 85 फीसदी हिस्सा माईलोगन मन के नसबंदी मं खरच करे गीस. अऊ 2019 मं रीप्रोडक्टिव हेल्थ मं छपे शोध पत्र के मुताबिक यूपी मं जिहां एक डहर ये प्रक्रिया मं (1998-99 के बनिस्पद) कमी देखे गीस, ऊहीं दूसर डहर ये प्रक्रिया प्राथमिक विधि बने रहिस, जऊन मं 33 फीसदी गर्भनिरोधक अपनेइय्या मन जियादा जनम दर वाले जिला मन के रहिन अऊ 41 फीसदी अपनेइय्या कमती जनम दर वाले जिला मन के रहिन, जऊन मन के पहिली पसंद माईलोगन मन के नसबंदी रहिस.
सुल्तानपुर जिला मं, नसबंदी चलाय के जम्मो भार दू ले तीन डाक्टर ऊपर परिस. वो मन तसिल धन जिला स्तर मं परिवार नियोजन समन्वयक डहर ले बने रोस्टर के मुताबिक काम करेंव अऊ 12 ले 15 ब्लॉक मं बगरे अस्पताल अऊ स्वास्थ्य केंद्र मन ला जावत रहिन. हरेक सामुदायिक स्वास्थ्य केंद्र मोटा-मोटी हरेक महिना मं एक पईंत नसबंदी दिवस बलाय ला सकत रहिस, जिहां मरद अऊ माईलोगन मन ये करवाय सकत रहिन.
भेटुआ स्वास्थ्य केंद्र मं अइसने तय दिन मं ये बात साफ हो गीस के माइलोगन मन के नसबंदी के तय दिन कम रहिस, अऊ ये ला करवाय ला तियार मन जियादा रहिन. संझा 4 बजे जब रोस्टर ले तय सर्जन ह सरकारी मेला मं हिस्सा लेय सेती बनेच बेरा मं आइस, त वो बखत 30 झिन हबर गे रहिन. दू झिन माई लोगन मन ला लहूँटा देय गेय रहिस, काबर के पहिली जाँच मं पता चलिस के वो मन गरभ ले हवंय.
ये इमारत के एकदम आख़िरी छोर मं ऑपरेशन थियेटर जइसने एक ठन खोली ला मझंनिया ले तियार राखे गे रहिस. बड़े अकन झरोखा ले भारी पातर परदा ले छन के घाम ह भीतरी आवत रहिस, फेर कमोबेस मऊसम घलो ठंडा रहिस. खोली के मंझा मं तीन ठन ‘ऑपरेटिंग टेबल’ लाइन ले लगे रहिस. वो मन ला एक कोती ले थोकन खाल्हे कर देय गे रहिस, जबकि दूसर कोती ईंटा के मदद ले डांगर कर देय गेय रहिस, जेकर ले आपरेसन बखत डाक्टर ला पहुंचे मं सुभीता होय.
डॉक्टर राहुल गोस्वामी (असल नांव नई) ह ईंटा डहर आरो करत कहिथे, “मेडिकल इस्कूल मं हमन ट्रेंडेलनबर्ग सुविधा वाला ऑपरेशन टेबल के बारे मं सिखे रहेन. वो ला झुकाय जा सकथे. फेर इहां पांच बछर तक रहे के बखत मंय वइसने एके ठन घलो नई देखंय, येकरे सेती हमन अइसने तरीका ला अपनाथन. ऑपरेशन बखत गलत आसन ले कतको दिक्कत होय सकत हवय.”
नेहा आपरेसन सेती खोली मं लाय गेय तीन माईलोगन मन ले एक झिन रहिस. ओकर सास ला बहिर अगोरे ला कहे गेय रहिस. तीनों माईलोगन ले कऊनो कभू आधुनिक गर्भनिरोधक तरीका ला नई अपनाय रहिन. नेहा कम से कम ये मन के बारे मं जानत रहिस, फेर दूरसंदहा ले ये ला अपनाय ले बचत रहिस. वो हा अंतर्गर्भाशयी डिवाइस (आईयूडी) के जिकर करत कहिथे, “मंय येकर बारे मं जानथों, फेर गोली खाय ले उल्टी जइसने लागथे अऊ कॉपर-टी ले डर लागथे. ये ह एक ठन छड़ जइसे आय.”
मान्यता प्राप्त सामाजिक स्वास्थ्य कार्यकर्ता (आशा) दीपलता यादव, जेन ह दीगर दू झिन माई लोगन मन के संग आय रहिस, ये बात ला सुन के मुचमुचावत लगे, यादव कहिथे, “कॉपर आईयूडी के बारे मं बात करे ले तुमन ला आमतऊर ले इहीच सुने ला मिलही. फेर भीतर के अउजार बनेच नानअकन अऊ टी-अकार के आय, सिरिफ राखे ह लाम आय, येकरे सेती वो मन ला लागथे के ये जम्मो ला भीतरी डार देय जाही.” इहाँ आज के दिन के ओकर बूता सिरा गे हवय अऊ नसबंदी सेती वो ह जतक माईलोगन मन ला लेके आय रहिस, ओकर बदला मं वोला हरेक माईलोगन के पाछू 200 रुपिया मिलही, फेर यादव बने बखत तक ले इहाँ रुके रहिथे, दूनो माईलोगन मन ला बिस्तरा मं चढ़े मन मदद करथे, अऊ एनीस्थीसिया (बेहोसी के दवई) के असर होय तक ले अगोरत रहिथे.
ऑपरेटिंग टेबल ऊपर पहुंचे के बाद तंय ये नई बताय सकस के कऊन माइलोगन ह कऊन आय. जेन बखत डॉक्टर एक-एक करके हरेक टेबल मं जावत रहिस, वोमन के मुड़ी डर अऊ थकान ले तिरछा ओरम गे रहिस. ये प्रक्रिया ह वो सब्बो ला एकेच खोली मं थोकन असहज हालत मं रहे ला मजबूर कर देय रहिस. फेर ये सब्बो ला सोचे बर ककरो करा बखत नई रहिस. नसबंदी करे बखत ऑपरेशन वाला खोली के फेरका कतको पईंत खुलय अऊ बंद होवत रहिस, जेकर ले माईलोगन मन के निजता टूटत रहिस.
खोली मं वो मन के साँस के लेय अऊ छोड़े अऊ अऊजार मन के खड़-खड़ के अवाज सफ्फा-सफ्फा सुने जाय सकत रहिस. एक झिन सहायक ह वो मन के हालत के जाँच करिस अऊ वो मन के लुगरा ला बने करके रखिस, जेकर ले डॉक्टर ह ठीक करके चीरा लगाय सकय.
गोस्वामी बताथें, “नसबंदी प्रक्रिया के सब्बो तीन चरन मं चीर लगाय, वो ला बंद करे, अऊ लैप्रोस्कोपिक अऊजार के संग फैलोपियन ट्यूब ऊपर काम करे सामिल हवय, संगे संग येकर सेती अंजोर के बढ़िया बंदोबस्त भारी जरूरी आय.” दिन ढले सात बहिर के उजियार कमतियागे, त खोली मं घलो मुआफिक उजेला नई लागत रहिस, फेर कऊनो घलो ऊहाँ अपात बत्ती ला नई जराईन.
पांच मिनट ले कमती समे मं एक झिन माईलोगन के नसबंदी होगे अऊ डाक्टर ह दूसर टेबल कोती चलेगे. वो हा कहिस, “हो गया, डन!” ये ह आरो रहिस ऊहाँ रहे सहायक अऊ आशा कार्यकर्ता सेती, जेकर ले माईलोगन ला टेबल ले तरी उतारे मं मदद करे जाय अऊ अवेइय्या समूह के दीगर माईलोगन मन ला आपरेशन सेती तियार करके रखे जाय.
बाजू के खोली मन गद्दा बिछाय गे रहिस. पियंर दीवार मन मं सीलन अऊ काई के दाग रहिस. आगू के फेरका के पास बने शौचालय ले बदबू आवत रहय. आपरेशन होय के बाद नेहा ला घलो सुताय सेती लाय गीस, फेर थोकन सुस्ताय के बाद वोला अऊ दीगर माईलोगन मन ला एक ठन एम्बुलेंस ह घर जाके छोड़ दीस. आधा घंटा बीते बाद जब वो ह एम्बुलेंस मं चढ़ीस, तब ले घलो वो ला पूरा होस नई आय रहिस. वो ह थोकन अभी तक ले अचेत हालत मन रहिस, काबर के ये सब्बो बहुते जल्दी कर ले गेय रहिस अऊ वो ला बने करके बेहोस नई करेगे रहिस.
जब वो ह अपन सास संग घर पहुंचिस, त आकाश वो मन ला अगोरत रहिस. ओकर सास ताना मारे जइसने कहिथे, “जब मरद मन घर लहुंटथें, त आस करथें के ओकर दाई, ओकर घरवाली, ओकर लइका, ओकर कुकुर अगोरत मिलंय, फेर दूसर मन के सेती वो अइसने कुछु घलो नई करंय.” येकर बाद ओकर सास सीधा घर के नानकन कोंटा मं चाहा बनाय ला चले गीस, जऊन ह असल मं वो मन के रंधनी खोली रहिस.
वो ह अपन पेट ला धरके तऊन जगा ला देखावत, जिहां चीर लगाय के जगा मं चकोना पट्टी लगे रहिस, कहिथे, “सूजी लगाय के बाद ले घलो दरद होवत रहिस.”
दू दिन बीते नेहा रंधनी खोली मं लहुंट के बूता करे ला धरिस, वो ह उकडू बइठे रांधत रहय. पट्टी घलो अभू तक ले लगे रहिस, तकलीफ ओकर चेहरा मं झलकत रहिस, अऊ टांका के घाव ह सूखाय बांहचे रहिस. वो ह कहिथे, “फेर झंझट खतम.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
1我这做长老的写信给亲爱的该犹,就是我本着真理所爱的人. 2亲爱的弟兄,衷心地祝你凡事顺利,身体和灵魂一样健康.
该犹的好品行
3有弟兄们来为你的行为做见证,说你忠心地遵行真理,这使我非常欣慰. 4没有比听见自己的孩子遵行真理更使我欢喜了.
5亲爱的弟兄,你常常忠心地照顾素不相识的弟兄, 6他们把你的爱心告诉了教会.愿你照着上帝所喜悦的方式继续帮助他们, 7因为他们为了主耶稣的名四处传道,不收取非信徒的任何东西. 8我们应该接待这样的人,好与他们一同传扬真理.
丢特腓的恶行
9我曾写信给你那里的教会,但喜欢做领袖的丢特腓不理会我们. 10因此,我若去你们那里,会提及他的所作所为,就是他怎样恶言中伤我们.不仅如此,他还拒绝接待弟兄,并且禁止别人接待,甚至将接待的人赶出教会.
抑恶扬善
11亲爱的弟兄,不要效法罪恶,要效法美善.行善的人属于上帝,行恶的人不认识上帝. 12低米丢得到了众人的好评,真理本身也为他做见证,我们也为他做见证.你们知道我们的见证是真实的.
结语
13我本来有很多事想跟你谈,但不想用笔墨写给你, 14只希望可以快快地见到你,跟你当面畅谈.
15祝你平安!这里的朋友们都问候你,请代我一一问候你那边的朋友.
1में कलीसिया के अगुवा, अपन मयारू संगवारी गयुस ला ए चिट्ठी लिखत हंव, जऊन ला मेंह सच्चा मया करथंव।
2हे मयारू संगी, मेंह पराथना करत हंव कि तेंह भला चंगा रह अऊ हर एक बात म तोर भलई होवय, जइसने कि तेंह आतमा म सही अस। 3मेंह आनंद ले भर गेंव, जब कुछू भाईमन आईन अऊ ए गवाही दीन कि तेंह परमेसर के सत बचन म चलत हवस। ओमन बताईन कि तेंह कइसने परमेसर के सत बचन के मुताबिक जिनगी बितावत हस। 4एकर ले बड़के मोर करा अऊ कोनो आनंद के बात नइं हो सकय कि मेंह ए सुनंव कि मोर लइकामन परमेसर के सत बचन के मुताबिक चलत हवंय।
5हे मयारू संगी, तेंह ओ काम म बिसवास लइक ठहिरे हस, जऊन ला तेंह भाईमन बर करत हवस, खास करके जब ओमन तोर बर अनजान अंय। 6ओमन कलीसिया ला तोर मया के बारे म बताय हवंय। तेंह अइसने कर: ओमन के आघू के यातरा के अइसने परबंध कर कि परमेसर ह खुस होवय। 7काबरकि ओमन मसीह के सेवा म निकरे हवंय अऊ मसीह ऊपर बिसवास नइं करइयामन ले एमन कुछू नइं लेवंय। 8एकरसेति हमन ला अइसने मनखेमन के सेवा-सतकार करना चाही, ताकि हमन परमेसर के सत बचन खातिर एक संग काम कर सकन।
9मेंह कलीसिया ला लिखे हवंव, पर दियुत्रिफेस, जऊन ह ओमन के मुखिया बने चाहत हवय, मोर बात ला नइं मानय। 10एकरसेति जब मेंह आहूं, त ओ बातमन ला बताहूं जेला ओह करत हवय। ओह हमर बदनामी करत हवय। ओला एकर ले संतोस नइं होईस, त ओह भाईमन ला गरहन घलो नइं करय, अऊ जऊन मन भाईमन ला गरहन करे चाहथें, ओह ओमन ला मना करथे अऊ ओमन ला कलीसिया ले निकार देथे।
11हे मयारू संगी, बुरई के नइं पर भलई के नकल कर। जऊन ह भलई के काम करथे, ओह परमेसर के अय, अऊ जऊन ह बुरई के काम करथे, ओह परमेसर ला नइं जानय। 12देमेतिरियुस के बारे म जम्मो झन बने बात कहिथें – अऊ त अऊ सत ह खुद एही कहिथे। हमन घलो ओकर बारे म बने बात कहिथन, अऊ तेंह जानथस कि हमर गवाही ह सही ए।
13मोर करा तोला लिखे बर कतको बात हवय, पर मेंह कलम अऊ सियाही ले लिखे नइं चाहत हंव। 14मोला आसा हवय कि तोर संग जल्दी भेंट होही अऊ तब हमन एक संग बईठके गोठियाबो।
15तोला सांति मिलय। इहां के संगवारीमन तोला जोहार कहत हवंय। उहां संगवारीमन ला नांव ले-लेके मोर जोहार कहि देबे।


text:
हमने कोशिश किया है कि इस कहानी को पढ़ने के बाद आपको भी आपका बचपन याद आ जाये।
पोंगा पण्डित
पंडित रोज अपन घर के तीर म बने चबूतरा म बइठ के परवचन दै।धीरे धीरे ओखर परवचन सुने ल सब आस पास के मनखे मन आय लगीन अउ चढ़ोत्तरी तको चढ़ाय लगिन ।अब पंडित के आत्म विश्वास अउ बढ़ गे ।रोज परवचन म नवा नवा बात कहे ल धर लिस।
एक दिन पंडित के घर म मछरी चुरत रहय अउ पंडित ह चबूतरा म बढ़िहा परवचन कहत रहय ।पण्डितीन ह मन सोचिस आज साग ल रांधत रांधत महू ह परवचन सुन लेतेंव कहिके घर के दुवारी म बइठ के परवचन सुने लगिस।
पंडित जी के परवचन चलत रहै ।पंडित जी कहिथे मनखे मन ल कभू मांस मछरी नही खाना चाही ,जो मांस मछरी खाथे तेन ह राछस हो जाथे ....।
एतका बात ल सुनिस त पण्डितीन के हाथ पांव फूल गे। कराही सुध्धा साग ल धरिस अउ घुरवा म लेके दबा दिच।अउ घर म आके बइठ गे।
ओती पंडित जी जल्दी परवचन ल खतम करीस अउ घर आके पण्डिताइन ल कहिथे ।जल्दी कन भात दे ।पण्डिताइन जल्दी कन भात ल निकालिस ।पंडित जी बिना साग के भात ल देख के चिल्ला के कहिथे ।मछरी साग कहाँ हे जल्दी दे बहुत भूख लगत हे।पण्डिताइन कहिथे तहि तो ज्ञान देत रहे कि मांस मछरी नही खाना चाही । सुने हव त घुरूवा म फेंक के आ गेंव।
दोस्तो आप लोगों को मजेदार छत्तीसगढ़ी कहानी(किस्सा) याद हो तो हमसे अवश्य शेयर करें।यह कहानी आपको कैसा लगा कमेंट बॉक्स में लिख कर हमें आवश्य बताएं। धन्यवाद


text:
ወደ ኢየሩሳሌም ጒዞ
1ከእነርሱ ከተለየን በኋላ ቀጥታ በመርከብ ወደ ቆስ ተጓዝን፤ በማግስቱም ወደ ሩድ፣ ከዚያም ወደ ጳጥራ አመራን። 2በዚያም ወደ ፊንቄ የሚሄድ መርከብ ስላገኘን፣ ተሳፍረን ጒዞአችንን ቀጠልን። 3ቆጵሮስ በታየችን ጊዜ፣ ወደ ግራ ትተናት ዐለፍንና ወደ ሶርያ አመራን፤ መርከባችን ጭነቱን በጢሮስ ማራገፍ ስለ ነበረበት፣ እኛም እዚያው ወረድን። 4ደቀ መዛሙርትንም በዚያ አግኝተን፣ ሰባት ቀን ከእነርሱ ጋር ተቀመጥን። እነርሱም በመንፈስ ሆነው ጳውሎስ ወደ ኢየሩሳሌም እንዳይሄድ ነገሩት። 5የቈይታ ጊዜያችን ባለቀ ጊዜ፣ ትተናቸው ጒዞአችንን ቀጠልን፤ ደቀ መዛሙርቱም ሁሉ ከሚስቶቻቸውና ከልጆቻቸው ጋር እስከ ከተማው ውጭ ድረስ ሸኙን፤ በባሕሩም ዳር ተንበርክከን ጸለይን፤ 6ከተሰነባበትንም በኋላ እኛ ወደ መርከቡ ገባን፤ እነርሱም ወደ ቤታቸው ተመለሱ።
7ከጢሮስ ተነሥተን ጒዞአችንን በመቀጠል ጴጤሌማይስ ደረስን፤ ከመርከብ ወርደንም ለወንድሞች ሰላምታ ካቀረብን በኋላ፣ አንድ ቀን ከእነርሱ ጋር ቈየን። 8በማግስቱ ከዚያ ተነሥተን ቂሳርያ ደረስን፤ ከሰባቱ ወንጌላውያን አንዱ በሆነው በፊልጶስ ቤትም ዐረፍን። 9እርሱም ትንቢት የሚናገሩ አራት ደናግል ሴቶች ልጆች ነበሩት።
10በዚያም ብዙ ቀን ከተቀመጥን በኋላ አጋቦስ የተባለ ነቢይ ከይሁዳ ወረደ፤ 11ወደ እኛም መጣና የጳውሎስን መታጠቂያ ወሰደ፤ የራሱንም እጅና እግር በማሰር፣ “መንፈስ ቅዱስ፣ ‘በኢየሩሳሌም ያሉ አይሁድ የዚህን መታጠቂያ ባለቤት እንዲህ አድርገው በማሰር ለአሕዛብ አሳልፈው ይሰጡታል’ ይላል” አለ።
12ይህን ስንሰማ እኛና በዚያም የሚኖሩት ጳውሎስ ወደ ኢየሩሳሌም እንዳይሄድ ለመነው። 13ጳውሎስ ግን፣ “ለምን እንዲህ እያለቀሳችሁ ልቤን ታባቡታላችሁ? እኔ መታሰር ቀርቶ ስለ ጌታ ኢየሱስ ስም በኢየሩሳሌም ለመሞት እንኳን ዝግጁ ነኝ” አላቸው። 14ምክራችንን አልቀበል ስላለን፣ “እንግዲህ የጌታ ፈቃድ ይሁን” ብለን ተውነው።
15ከዚህ በኋላ፣ ተዘጋጅተን ወደ ኢየሩሳሌም ወጣን። 16በቂሳርያ ከነበሩት ደቀ መዛሙርትም አንዳንዶቹ ወደ ምናሶን ቤት ይዘውን መጡ፤ እኛም በዚያው ተቀመጥን። ምናሶን የቆጵሮስ ሰው ሲሆን፣ ከመጀመሪያዎቹ ደቀ መዛሙርት አንዱ ነበረ።
ጳውሎስ ኢየሩሳሌም ደረሰ
17ኢየሩሳሌም በደረስን ጊዜ፣ ወንድሞች በደስታ ተቀበሉን። 18በማግስቱም ጳውሎስና ሌሎቻችንም ያዕቆብን ለማየት ሄድን፤ ሽማግሌዎችም ሁሉ በዚያ ነበሩ። 19ጳውሎስም ሰላምታ ካቀረበላቸው በኋላ፣ እግዚአብሔር በእርሱ አገልግሎት አማካይነት በአሕዛብ መካከል ያደረገውን ሁሉ በዝርዝር አስረዳቸው።
20እነርሱም ይህን ሲሰሙ፣ እግዚአብሔርን አመሰገኑ፤ ጳውሎስንም እንዲህ አሉት፤ “ወንድም ሆይ፤ በብዙ ሺህ የሚቈጠሩ አይሁድ እንዳመኑ ተመልከት፤ ሁሉም ደግሞ ለሙሴ ሕግ የሚቀኑ ናቸው። 21በአሕዛብ መካከል የሚኖሩ አይሁድ ሁሉ ሙሴን እንዲተዉና ልጆቻቸውን እንዳይገርዙ፣ በቈየው ልማዳችን መሠረት እንዳይኖሩ እንደምታስተምር ስለ አንተ ተነግሮአቸዋል። 22መምጣትህን መስማታቸው የማይቀር ነውና፣ እንግዲህ ምን እናድርግ? 23ስለዚህ የምንልህን አድርግ። ስእለት ያለባቸው አራት ሰዎች በእኛ ዘንድ አሉ፤ 24እነዚህን ሰዎች ይዘህ ከእነርሱ ጋር የመንጻቱን ሥርዐት ፈጽም፤ ራሳቸውንም እንዲላጩ የሚጠየቀውን ገንዘቡን ክፈልላቸው፤ በዚህም ስለ አንተ የተነገራቸው ሰዎች ሁሉ፣ የሰሙት እውነት እንዳልሆነና አንተ ራስህ ሕጉን ጠብቀህ የምትኖር መሆንህን ያውቃሉ። 25ከአሕዛብ ወገን ያመኑትን በተመለከተ ግን ለጣዖት የተሠዋ ምግብ፣ ደምና ታንቆ የሞተ ከብት እንዳይበሉ፣ ደግሞም ከዝሙት ርኵሰት ራሳቸውን እንዲጠብቁ ወስነን ጽፈንላቸዋል።”
26ጳውሎስም በማግስቱ ሰዎቹን ይዞ ሄደ፤ አብሮአቸውም የመንጻቱን ሥርዐት ፈጸመ። ከዚያም የመንጻቱ ሥርዐት መቼ እንደሚያ በቃና የእያንዳንዳቸውም መሥዋዕት መቼ እንደሚቀርብ ለማስታወቅ ወደ ቤተ መቅደስ ገባ።
ጳውሎስ ተያዘ
27ሰባቱ ቀንም ሊፈጸም ሲቃረብ፣ ከእስያ አውራጃ የመጡት አይሁድ ጳውሎስን በቤተ መቅደስ ባዩት ጊዜ፣ ሕዝቡን ሁሉ አነሣሥተው ያዙት፤ 28እንዲህም እያሉ ጮኹ፤ “የእስራኤል ሰዎች ሆይ፤ ርዱን! ሕዝባችንንና ሕጋችንን እንዲሁም ይህን ስፍራ በማጥላላት በደረሰበት ስፍራ የሚገኙትን ሰዎች ሁሉ የሚያስተምረው ሰው ይህ ነው፤ ከዚህም በላይ ግሪኮችን ወደ ቤተ መቅደስ እያስገባ ይህን የተቀደሰ ስፍራ የሚያረክሰው እርሱ ነው።” 29ይህንም ያሉት ቀደም ሲል፣ የኤፌሶኑን ሰው ጥሮፊሞስን ከጳውሎስ ጋር በከተማው ውስጥ ስላዩት፣ ጳውሎስ እርሱንም ወደ ቤተ መቅደስ ይዞ የገባ ስለ መሰላቸው ነበር።
30ከተማው በሙሉ ታወከ፤ ሕዝቡም ከየአቅጣጫው እየተሯሯጡ መጡ፤ ጳውሎስንም ይዘው እየጐተቱት ከቤተ መቅደሱ ግቢ አወጡት፤ በሮቹም ወዲያውኑ ተዘጉ። 31ሊገድሉት ሲፈልጉም የኢየሩሳሌም ከተማ ፍጹም ታወከች፤ ወሬውም ለሮማ ጦር አዛዥ ደረሰው። 32እርሱም ወዲያው አንዳንድ የጦር መኰንኖችንና ወታደሮችን ይዞ እየሮጠ ወደ እነርሱ ወረደ፤ እነርሱም መኰንኖቹንና ወታደሮቹን ባዩ ጊዜ ጳውሎስን መደብደብ ተዉ።
33የጦር አዛዡም ቀርቦ ያዘው፤ በሁለት ሰንሰለትም እንዲታሰር ትእዛዝ ሰጠ፤ ከዚያም ማን መሆኑንና ምን እንዳደረገ ጠየቀ። 34ሕዝቡም ከፊሉ አንድ ነገር ሲናገር፣ ከፊሉ ደግሞ ሌላ ይናገር ነበር፤ ከጫጫታው የተነሣም አዛዡ ምንም ነገር ሊሰማ አልቻለም፤ ስለዚህ ጳውሎስ ወደ ጦር ሰፈር እንዲወሰድ አዘዘ። 35ከሕዝቡ ሁካታ የተነሣ፣ ጳውሎስ ወደ መውጫው ደረጃ ሲደርስ ወታደሮቹ ይሸከሙት ዘንድ ግድ ሆነባቸው። 36ከኋላ የተከተለውም ሕዝብ፣ “አስወግደው!” እያለ ይጮኽ ነበር።
ጳውሎስ ለሕዝቡ ተናገረ
37ወታደሮቹ ወደ ጦር ሰፈር ይዘውት ሊሄዱ ሲሉ፣ ጳውሎስ ጦር አዛዡን፣ “አንድ ነገር እንድነግርህ ፍቀድልኝ?” አለው።
አዛዡም እንዲህ አለው፤ “የግሪክ ቋንቋ ታውቃለህ? 38አንተ ከዚህ ቀደም ዐመፅ አስነሥተህ፣ አራት ሺህ ነፍሰ ገዳዮችን ወደ በረሓ ያሸፈትኸው ግብፃዊ አይደለህምን?”
39ጳውሎስም፣ “እኔስ በኪልቅያ ያለችው የታዋቂዋ የጠርሴስ ከተማ ነዋሪ የሆንሁ አይሁዳዊ ነኝ፤ ለሕዝቡ ንግግር እንዳደርግ ፍቀድልኝ” አለው።
40ጳውሎስም የጦር አዛዡን ካስፈቀደ በኋላ፣ በደረጃው ላይ ቆሞ ሕዝቡን በእጁ ጠቀሰ፤ ሁሉም ጸጥ ባሉ ጊዜ፣ በዕብራይስጥ21፥40 ወይም አራማይክ፤ እንዲሁም ቍ 22፥2 ቋንቋ እንዲህ አለ፤
पौलुस के यरूसलेम जवई
1हमन ओमन ले अलग होय के बाद, पानी जहाज म चघके सीधा कोस दीप म आयेंन। ओकर दूसर दिन हमन रूदुस दीप गेन अऊ फेर उहां ले पतरा नगर गेंन। 2उहां हमन ला एक पानी जहाज मिलिस, जऊन ह फीनीके प्रदेस जावत रिहिस। हमन ओही जहाज म चघके चल देंन। 3जब हमन ला साइप्रस दीप दिखिस, त हमन ओकर दक्खिन दिग ले होवत सीरिया कोति बढ़ेंन अऊ सूर म उतरेंन, जिहां पानी जहाज ले माल उतारे बर रिहिस। 4उहां कुछू चेलामन ला पाके, हमन ओमन के संग सात दिन रहेंन। ओमन पबितर आतमा के सामरथ म होके पौलुस ले बिनती करिन कि ओह यरूसलेम झन जावय। 5पर जब उहां हमर ठहरे के दिन पूरा होईस, त हमन उहां ले चल देंन। अऊ जम्मो चेला अऊ ओमन के घरवाली अऊ लइका मन हमन ला सहर के बाहिर तक अमराय बर आईन, अऊ उहां समुंदर तीर म, हमन माड़ी टेकके पराथना करेन। 6अऊ ओमन ले बिदा होय के बाद, हमन पानी जहाज म चघेन अऊ ओमन अपन-अपन घर लहुंट गीन।
7हमन सूर ले समुंदर म यातरा करत पतुलिमयिस पहुंचेन; उहां हमन भाईमन ले जोहार-भेंट करेन अऊ ओमन के संग एक दिन रहेंन। 8दूसर दिन हमन उहां ले चलके कैसरिया सहर म पहुंचेन अऊ उहां सुघर संदेस के परचारक फिलिप्पुस के घर म रूकेंन। ओह यरूसलेम म चुने गे सात सेवक म ले एक झन रिहिस। 9ओकर चार कुवांरी बेटी रिहिन, जऊन मन ला अगमबानी करे के बरदान मिले रिहिस।
10हमर उहां कतको दिन रहे के बाद, अगबुस नांव के एक अगमजानी यहूदा प्रदेस ले आईस। 11ओह हमर करा आके पौलुस के कमरपट्टा (बेल्ट) ला लीस अऊ अपन हांथ-गोड़ ला बांधके कहिस, “पबितर आतमा ह कहत हवय कि जऊन मनखे के ए कमरपट्टा अय, ओला यरूसलेम म यहूदीमन अइसने बांधहीं अऊ ओला आनजातमन ला सऊंप दिहीं।”
12जब हमन ए बात ला सुनेन, त हमन अऊ उहां के मनखेमन पौलुस ले बिनती करेन कि ओह यरूसलेम झन जावय। 13तब पौलुस ह जबाब दीस, “तुमन काबर रोवत अऊ मोर हिरदय ला टोरत हवव? मेंह तो परभू यीसू के नांव खातिर यरूसलेम म न सिरिप बंदी बने बर, पर मरे बर घलो तियार हवंव।” 14जब हमन पौलुस ला मनाय नइं सकेंन, त कहेंन, “परभू के ईछा पूरा होवय।”
15कुछू दिन के बाद, हमन तियार होके यरूसलेम सहर चल देंन। 16कैसरिया के कुछू चेलामन घलो हमर संग गीन अऊ हमन ला मनासोन के घर ले गीन, जिहां हमन ला ठहरना रिहिस। मनासोन ह साइप्रस दीप के रहइया एक बहुंत पुराना चेला रिहिस।
पौलुस के यरूसलेम म अवई
17जब हमन यरूसलेम हबरेन, त भाईमन बड़े आनंद सहित हमर ले मिलिन। 18दूसर दिन पौलुस ह हमर संग याकूब ले मिले बर गीस, जिहां जम्मो अगुवामन जुरे रहंय। 19पौलुस ह ओमन ला जोहार करिस अऊ परमेसर ह ओकर सेवा के दुवारा जऊन कुछू काम आनजातमन के बीच म करे रिहिस, ओह एक-एक करके ओमन ला बताईस।
20जब ओमन ए सुनिन, त परमेसर के महिमा करिन। पर ओमन पौलुस ला कहिन, “तेंह देखत हवस, भाई! हजारों यहूदीमन बिसवास करे हवंय अऊ ओ जम्मो झन मूसा के कानून ला माने के धुन म हवंय। 21ओमन ला तोर बारे म, ए बताय गे हवय कि तेंह आनजातमन के बीच म रहइया जम्मो यहूदीमन ला मूसा के कानून ला नइं माने के सिकछा देथस। तेंह कहिथस कि अपन लड़कामन के खतना झन करावव या यहूदी रीति-रिवाज के मुताबिक झन चलव। 22ओमन ला जरूर पता चल जाही कि तेंह इहां आय हवस। अब हमन का करन? 23एकरसेति जऊन कुछू हमन तोला कहत हवन, वइसनेच कर। हमर संग चार झन मनखे हवंय जऊन मन एक मन्नत माने हवंय। 24ए मनखेमन ला ले जा अऊ ओमन के संग अपन ला घलो सुध कर अऊ ओमन के खरचा दे, ताकि ओमन अपन मुड़ मुड़वावंय21:24 सुध होय बर जऊन बलिदान चघाय गीस, ओ खरचा के भार पौलुस उठाईस।। तब जम्मो झन जान जाहीं कि जऊन बात तोर बारे म बताय गे हवय, ओह सच नो हय, अऊ तेंह खुद मूसा के कानून के पालन करथस। 25आनजात बिसवासीमन बर हमन ए फैसला करके लिख भेजे हवन कि ओमन मूरती के आघू म बलि चघाय खाना, लहू, गला घोंटके मारे पसु के मांस ले अऊ छिनारी काम ले दूरिहा रहंय।” 26दूसर दिन पौलुस ह ओ मनखेमन ला लीस अऊ ओमन के संग अपन-आप ला घलो सुध करिस। तब ओह मंदिर म गीस अऊ उहां बताईस कि सुध होय के दिन ह कब पूरा होही अऊ ओमन म के हर एक खातिर दान चघाय जाही।
पौलुस के गिरफतारी
27जब सात दिन पूरा होवइया रिहिस, तब एसिया प्रदेस के कुछू यहूदीमन पौलुस ला मंदिर म देखिन। ओमन जम्मो मनखेमन ला भड़काके पौलुस ला पकड़ लीन, 28अऊ चिचियाके ए कहे लगिन, “हे इसरायल के मनखेमन हो, हमर मदद करव। एह ओही मनखे ए, जऊन ह हर जगह जम्मो मनखेमन ला हमर यहूदी जात, हमर कानून अऊ ए मंदिर के बिरोध म सिखोथे। इहां तक कि ओह यूनानीमन ला मंदिर के भीतर लानके, ए पबितर जगह ला असुध कर दे हवय।” 29ओमन एकर पहिली इफिसुस के रहइया त्रुफिमुस ला पौलुस के संग सहर म देखे रिहिन। एकरसेति ओमन ए समझिन कि पौलुस ह ओला मंदिर म लाने हवय।
30तब जम्मो सहर म खलबली मच गीस। मनखेमन जम्मो कोति ले दऊड़के आईन अऊ पौलुस ला पकड़ लीन, अऊ ओला घसीटत मंदिर के बाहिर ले गीन अऊ तुरते कपाटमन ला बंद कर दीन। 31जब ओमन ओला मार डारे के कोसिस करत रिहिन, तभे रोमी सेनापति ला ए संदेस मिलिस कि जम्मो यरूसलेम सहर म खलबली मच गे हवय। 32तब ओह तुरते कुछू अधिकारी अऊ सैनिक मन ला लीस अऊ दऊड़के भीड़ करा खाल्हे आईस। जब मनखेमन सेनापति अऊ ओकर सैनिकमन ला देखिन, त ओमन पौलुस ला मारे-पीटे ला छोंड़ दीन।
33तब सेनापति ह लकठा म आके पौलुस ला बंदी बना लीस अऊ ओला दू ठन संकली म बांधे के हुकूम दीस अऊ ए पुछिस, “एह कोन ए अऊ एह का करे हवय?” 34भीड़ म कोनो कुछू, त कोनो अऊ कुछू चिचियावन लगिन, अऊ जब हो-हल्ला के मारे सेनापति ह सच बात ला नइं जान सकिस, त ओह पौलुस ला किला (गढ़) म ले जाय के हुकूम दीस। 35जब पौलुस ह किला के सीढ़ी करा हबरिस, त भीड़ के उपद्रव के कारन सैनिकमन ओला उठाके ले गीन। 36भीड़ के जऊन मनखेमन ओकर पाछू-पाछू आवत रिहिन, ओमन चिचिया-चिचियाके ए कहत रहंय, “एला मार डारव।”
पौलुस के अपन बचाव म बयान
37जब सैनिकमन पौलुस ला किला के छावनी म ले जवइया रिहिन, त ओह सेनापति ले पुछिस, “का मोला कुछू कहे बर हुकूम मिलही?”
सेनापति ह कहिस, “का तेंह यूनानी भासा जानथस? 38का तेंह मिसर के रहइया ओ मनखे नो हस, जऊन ह कुछू समय पहिली बिदरोह करके चार हजार उग्रवादीमन ला निरजन प्रदेस म ले गे रिहिस?”
39पौलुस ह कहिस, “मेंह एक यहूदी अंव अऊ किलिकिया के नामी सहर तरसुस के निवासी अंव। मेंह तोर ले बिनती करत हंव कि मोला मनखेमन ले बात करन दे।”
40सेनापति ले हुकूम पाके, पौलुस ह सीढ़ी के ऊपर ठाढ़ होईस अऊ भीड़ ला अपन हांथ ले इसारा करिस। जब ओमन चुप हो गीन, त पौलुस ह ओमन ला इबरानी भासा म कहे लगिस।


text:
छत्तीसगढ़ी कविता के भंडार के श्रीवृद्धि म गंडई के साहित्यकार डा. पीसीलाल यादव के घलो बड़ योगदान हवय। बालसाहित्य के छोड़े अभी तक उंकर कविता के पांच ठन संघरा छप के आगे हें - मोर गाँव के कोरा (2003), सुरता के सुतरी (2009), काम बर उरा परसाद बर पूरा (गजल संग्रह-2012), पिरकी ह घाव होगे (2015)अउ महिनत म मोती मिलय (2016)। पीसीलाल यादवजी के गीत के एक - एक सब्द मन मया - पीरित के रंग म बुड़े हवय। मया - पीरित के अनभो तो सबो मनखे करथें, फेर साहित्यकार मन आने मनखे ले जादा संवेदनसील होथें, ओकरे सेती ओमन चुप रहे नई सकें अउ अपन जिनगी के अनभो ल कागद म उतार लेथें। यादवजी जब सुरता के सुतरी म एक घांव अरझथे त, सरलग अरझथे जाथे अउ अइसे अरझथे कि वोहा निकले नई पाय। कवि ह निकले उदीम घलो नई करंय। अब सवाल उठथे काकर सुरता ? ये सुरता मयारूक भर के नोहे। ये सुरता आय गांव के, पीपर के छांव के, गली - खोर के, अमराई, भाठा, पटपर, चिरई - चुरगुन, खेत - खार, रूख - राई, तरिया, नदिया अउ ओ हर जिनिस के जेमा कवि के बालपन के स्मृति बसे हे।
साहित्य के इतिहास ल देखन त नायक - नायिका बर कई ठन प्रतीक अउ उपमान रूढ़ हे जइसे चंदा - चकोर, फूल - भौंरा, मेघ -चातक, सुरूज - कमल। यादवजी मन ये पंरपरागत प्रतीक अउ उपमान मन ल अपन गीत म बउरेच हें, संगेसंग नवा प्रतीक अउ उपमान घलो खोजे हें -
ÓÓ मया तोर लटके हे गर के फाँसी कस।
मन ल मिलायेंव नून अऊ बासी कस।।ÓÓ
(सुरता के सुतरी,पृष्ठ -04)
यादवजी अपन गीत म जउन मया के गोठ करथें, ओहा आरूग मया ए। ओमा वासना के नांव तक नई हे। कवि ह मया के सार्थकता, मन ले मन के जुरे ल मानथें -
ÓÓ गाड़ी के जुड़ा सुमेला जोता।
मन ले हे मन के नता गोता।।ÓÓ (मोर गाँव के कोरा, पृष्ठ-41 )
गीत म लोकजीवन ले जुड़े ठेठ छत्तीसगढ़ी सब्द के बउरे ले छत्तीसगढ़ी लोकसंस्कृति जीवंत होगे हे। कवि ह छत्तीसगढ़ी लोकसंस्कृति के आत्मा ले परिचित हें। ऊंकर गीत मन लोकगीत के निच्चट लकठा म हेें। या दूसर सब्द म कहन त छत्तीसगढ़ी लोकगीत के विकास हमन ल पीसीलाल यादव के गीत म देखे ल मिलथे। उंकर गीत मन लोकगीत सन अइसे मिंझर जथें, जइसे चटनी सन बासी।
छत्तीसगढ़ी के बड़का कवि डा. जीवन यदु जी ठंउका लिखे हे -Ó संसार ल सिरजे म मया - पीरित के बड़ हाथ हे। मया - पीरित नई होतिस,त ये दुनिया नई होतिस। मया - पीरित वाला कविता ह भाई पीसीलाल यादव के माई चिन्हारी आय। इही ओकर असल पहिचान आय।Ó( महिनत म मोती मिलय, भूमिका, पृष्ठ-06 ) ये धियान देके के बात आय कि ऊंकर कविता म आए मया - पीरित ह सिरिफ नायक - नायिका के बीच के नोहे,बल्कि ये मया - पीरित ह मनखे - मनखे के बीच के आय। कवि के मया भरे गीत मन नायक - नायिका के सांकुर खोर ले निकल के सामाजिक जीवन के बड़का भाठा म दऊंड़थें -
ÓÓमँय मोंगरा अंगना भर ल ममहावत रेहेंव,
तंय निरदई टोर के अकेल्ला सूँघ डारे।ÓÓ (सुरता के सुतरी पृष्ठ-08)
ये गीत ल पढ़त खानी जयशंकर प्रसाद के कहिनी Ó आकाशदीपÓ के ठुक ले सुरता आ जथे। जब हिरदे म मया उपजथे त पाछू पीरा घलो जनम लेथे। अउ पीरा के कोख ले हरूवाथे गीत ह। तांहन ये समझ नई आय कि मया बर पीरा हे कि पीरा बर मया। तभे त छत्तीसगढ़ी के बड़े कवि अउ समीक्षक डॉ. विनय कुमार पाठक ह लिखे हें- ÓÓ छत्तीसगढ़ी कविता,पीड़ा की कोख में जन्मी और प्रेम के पर्यंक में पली है।(भूमिका, सुरता के सुतरी) कवि ल मयारूक संग भेट म तो सुख मिलबे करथे, वियोग के पीरा म घलो ओहर सुख खोज लेथें। महादेवी वर्मा कस पीरा ल सकेलत कवि कहिथें -
Ó संसो के आगी म, जिनगी ल जोरत हँव।
कंगलिन कस पीरा के,धन ल बटोरत हँव।।ÓÓ
(सुरता के सुतरी, पृष्ठ-36)
कवि के मन म राजनीतिक - व्यवस्था ले उपजे पीरा घलो हमाए हे। अनियाव अउ सोसन ल देखथें, त कवि चुप नई रहे सकें। अनियाव, सोसन, लबारी, अतियाचार के पुरा के आय ले कवि के धीरज केे बांधा फुट जाथे अउ पीरा म तरमरावत ओहर कहिथें -
ÓÓ गुड़ के सवाद ल बतावथे कोंदा।
सिंघासन म माढ़े, माटी के लोंदा।ÓÓ
(काम बर पूरा परसाद बर उरा, पृष्ठ-42)
जब कवि के संयम टूटथे, त कभू - कभू कवित्व के हिनमान घलो हो जथे। पीसीलाल यादवजी के कविता म घलो अइसना कई घांव होय हे। उही पाय के हिंदी अउ छत्तीसगढ़ी के पोठ आलोचक डॉ. गोरेलाल चंदेल ह लिखथें-ÓÓ शोषक और शोषितों के बीच के फर्क को वह ( डॉ.पीसीलाल यादव ) कई गीतों में उजागर करते हुए चलते हैं। इन दोनों वर्ग के अंतर को खोलने में कवि इतने मगन हो जाते हैं कि भावों की आवृत्तियों का भी सुध नहीं रह जाता।ÓÓ
(पिरकी ह घाव होगे भूमिका, पृष्ठ-05)
यादवजी के पीरा के पाग म पगे कविता मन ल पढ़त खानी पाठक मन ल जयदेव,विद्यापति,सूरदास,घनानंद जइसे महाकवि मन के घेरी - भेेरी सुरता आथे। मैथिली कवि, विद्यापति लिखथें कि कृष्ण के वियोग म राधा ह लकड़ी म खुसरे ओ कीरा सहीं होगे हे, जेकर दूनो छोर म आगी ढिलाए हे। इही भाव के कविता महाकवि सूरदास घलो लिखे हें - ÓÓ सुनो स्याम! यह बात और कोउ क्यों समझाय कहै। दुहुँ दिसि की रति बिरह बिरहिनी कैसे कै जो सहै।ÓÓ (सूरदास, पृष्ठ-564) ए कोति यादवजी लिखथें -
ÓÓ तन मोर सुक्खा लकड़ी, पीरा भँवारी होगे, .............
आँखी म बसे - बसे, पीरा मोटियारी होगे।ÓÓ
(सुरता के सुतरी पृष्ठ-11)
यादवजी के कविता मन कोनो कोति ले कपाए अस नई दिखें। उंकर कविता म छत्तीसगढ़ी लोकसंस्कृति के जम्मों तत्व मन ल अपन व्यापकता के संग देखे अउ अनभो करे जा सकथें। कविता तो सदादिन मनखे ल करम करे बर आगू डहर बढ़ाए के उदीम करथे, फेर जब हमन छत्तीसगढ़ी कविता के समकालीन परिदृष्य ल देखथन, त अनभो करथन कि छत्तीसगढ़ी कविता ह आजो चटनी - बासी, मोर मयारू किसान, मोर गंवई - गांव अउ गांव के सनसी - कोलकी मन म भटकत हे। छत्तीसगढ़ी के बहुत कम कवि मन अपन कविता ल ये सनसी - कोलकी ले निकालके मानुखपन के ऊंचहा भूंईया म पहुंचाय हें। कवि डॉ. पीसीलाल यादव मन अपन कविता म कई ठन जुन्ना रूंधना - बंधना मन ल टोरे के उदीम करे हें। कवि ह समाज के ओ मनखे मन सन खड़े दिखथें, जेमन सोसित हें, पीड़ित हें, अपन अधिकार तक ल नई जानत हें। कवि अतियाचार के प्रतिरोध के गोठ करथें। सोसित मनखे मन ल कभू डोमी नाग कस फुफकारे ल कहिथें, त कभू गोल्लर कस खुरखुंद मताए ल कहिथें-
ÓÓसोके सपना देखे त का ?
अरे! जाग के सपना देख.......
कब तक रहिबे पिटपिटी बने ?
डोमी नाग के सपना देख।ÓÓ (पिरकी ह घाव होगे, पृष्ठ-39-40)
Ó छत्तीसगढ़िया, सबले बढ़ियाÓ येहर छत्तीसगढ़िया मन ल भुलवारे के नारा आय। कवि ह एकरो परछो पा गेहें। ओमन लिखथें -
ÓÓधरके आए फूटहा लोटा,
चुहक- चुहक के गरीब के पोटा।ÓÓ(पिरकी ह घाव होगे, पृष्ठ-43)
कवि ह एके कोति भर ल नई सरेखें। ओमन जम्मों डहर ले समस्या के विस्लेसन करथें,तब कोनो ठाहिल निस्कर्स म पहुंचथें। कवि ह सोसन के कारन सिरिफ सासक वर्ग ल नई मानें, बल्कि एमा सोसित वर्ग के कमजोरी मन ल घलो ऊजागर करत चलथें -
ÓÓ सगा ह सगा ल, देवथे अब दगा
Ó बेंठÓ टंगिया, ÓमुठियाÓ आरा-आरी के।ÓÓ
(पिरकी ह घाव होगे, पृष्ठ-65)
तइहा बेरा म राजनीति ह साहित्य के पाछू म रेंगे, फेर अब समे बहुत बदल गे। अब साहित्य ह राजनीति के रागी होगे हे।Ó संतन को कहा सीकरी सों कामÓ अइसन सोचइया कवि बहुत कम हें। ए बात के अनभो आचार्य रामचंद्र शुक्ल बहुत पहिली कर डरे रहिस। ओकरे सेती ओमन अपन इतिहास ग्रंथ Ó हिंदी साहित्य का इतिहासÓ (1929) म केहे हें-ÓÓ साहित्य को राजनीति के ऊपर रहना चाहिए, सदा उसके ईशारों पर ही न नाचना चाहिएÓÓ(पृष्ठ-357) यादवजी राजनीति के पाछू दऊंड़या मनखे नोहे। बल्कि ओहा तो सश्रा म पैठू खुसरे मनखे मन ल ललकारत कहिथें -ÓÓदेस में बड़ करलई हे,
दही के रखवार बिलई हे।ÓÓ( पिरकी ह घाव होगे, पृष्ठ-34)
साहित्य के इतिहास म एक दौर प्रगतिवादी आंदोलन के चलिस। ओ समे के कवि मन अनियाव अउ सोसन के खिलाफ मुअखरा विरोध भर नही,ं बल्कि लाठी - बेड़गा उठाय के गोठ घलो करिन। प्रगतिवादी विचारधारा ले प्रभावित कई ठन कविता यादवजी लिखे हें -
ÓÓसोसन के मुड़ी म पथरा कचार,
मनखे होके तैं झन हो लचार।ÓÓ(पिरकी ह घाव होगे, पृष्ठ-29)
फेर ये किसिम के कविता मन म कवि के विचार हावी हो जथे। अउ जब कविता म कवि के विचार मन जोर मारे ल धर लेथें, त कविता ह, कविता नई रहिके सिरिफ नारा होके रहि जथे। कवि के विचार म सामाजिक यथार्थ तोपा जथे। बल्कि कविता म सामाजिक यथार्थ अउ कवि के विचार के उचित संतुलन होना चाही।
यादवजी के अनुसार कवि के जिनगी अउ लेखन म कोनो अंतर नई होना चाही। कविता के ये दू डांड़ ल पढ़के, पाठक मन कवि के पूरा रचना - प्रक्रिया के गम पा सकत हें -
ÓÓ जइसे लिखथस, तइसनेच् दिख,
अउ जइसने दिखथस, तइसने लिख।ÓÓ(पिरकी ह घाव होगे,पृष्ठ -102)
डॉ. पीसीलाल यादव के कविता मन ल कोनो भी विचारधारा म छांदे - बांधे नई जा सके। उंकर कविता म कभू भक्तिकालीन उपदेसात्मकता मिलथे, त कभू द्विवेदीयुगीन इतिवृश्रात्मकता, कभू छायावादी प्रेम - संवेदना मिलथे, त कभू प्रगतिवादी चेतना। उंकर कविता म पीरित अउ पीरा के सुंदर संगम मिलथे। पीसीलाल यादव के कविता के जर मन ह लोकजीवन के हिरदे तक समाय हें, जिहां ले ओला मया - पीरित के रस सरलग मिलत रहिथे। उंकर कविता ह नार - बेयार कस ढलगे मनखे मन बर ढेखरा कस खड़े होथे। उंकर कविता ह अनियाय के मुड़ी म पखरा अस गिरथे।
पी.एस. - बैगा साल्हेवारा
जिला - राजनांदगाँव (छ.ग.)
मोबा. - 9009910363


text:
इस अंक के रचनाकार
.
सोमवार, 29 नवंबर 2021
दूध-भात
यशपाल जंघेल
नदिया के तीर मां नानकून गांव- ‘जामगांव’। जामगांव के बड़े गंउटिया बेलास ह संझउती बेरा अंगना म बिछे खटिया मां बइठे रिहिस अउ तीर म पीड़हा मां बइठे रिहिस खम्मन ह। दूनो झन चाहा पीयत रिहिन। खम्मन पहिली बइला कोचिया रिहिस। गांव-गांव जाके बइला-भंइसा बेचय। फेर अब जुग बदलगे। किसानी करे के तरीका बदलगे। नांगर, बइला, गाड़ा नंदागे। टेकटर आगे। ओकरे सेती खम्मन के धंधा घलो चउपट होगे। खम्मन सोचिस अब का करे जाय?
खम्मन देखिस आजकल साहर अउ गांव मां नावा फेसन उगे हावय - कुकुर पोसे के। उही पाय के खम्मन ह बइला-भइंसा बेचे ल छोड़के कुकुर बेचे ल धर लिस अउ बइला कोचिया ले कुकुर कोचिया बनगे। बेलास गंउटिया ह खम्मन ल एक ठन सुग्घर कुकुर मंगाए रिहिस पोसे बर।
खम्मन ह एक ठन भोकण्ड कुकुर ल लान के बखान करत किहिस- "गउंटिया! ए कुकुर ह हिन्दी, छत्तीसगढ़ी नइ जाने, अंगरेजी जानथे। ‘कम’ किबे ते आथे अउ ‘गो’ किबे ते जाथे। कुकुर किबे ते रिसा जथे अउ ‘टॉमी’ किबे ते घेरी-बेरी पूछी ल हलाथे। संझा-बिहना एला घुमाए बर लेगबे। अउ हां, ये ह जुड़ भात ल नई खाय। ताते-तात ल खाथे अउ दूध-भात खाके टकराहा होगे हे, बुजा के ह।"
जामगांव भर ये खभर ह बगरगे, कि बेलास गंउटिया ह नावा कुकुर बिसाए हे। कांही जिनिस होवय ओहा गांव म सबले पहिली बेलास गउंटिया घर आथे। रेडियो ह घलो सबले पहिली बेलास गउंटिया घर अइस। सइकिल तको ओकरेच घर अइस। टीभी ल घलो बेलास गंउटिया सबले पहिली बिसाइस। गांव भर मा टेक्टर घलो ओकरेच घर लेवइस सबले पहिली। अउ आज एदे गांव म सबले आघू कुकुर पोसे के सनमान घलो बेलास गउंटिया ल मिलगे।
बेलास गउंटिया घर के कुकुर ल देखे बर गांव के कतको मनखे मन ऊंखर घर आवयं अउ कुकुर के बड़ई करके जावत जाएं । कोनो कांहय ‘का मस्त भोकण्ड कुकुर हे जी, बघवा पिला कस दिखथे।’ लइका मन घलो उम्हिागें, बेलास गउंटिया घर के कुकुर ल देखे बर।
बेलास गउंटिया जनम के लुकलुकहा। कुकुर जेखर ‘टामी’ नांव रिहिस, तेला धरिस अउ गली डाहर घूमे बर निकलगे। जाए के पइत बिसवन्तीन ल हुंत करइस- ‘थोकिन देरी मं आहूं। आती खानी टॉमी बर बिसकुट घलो बिसाहूं।’ बिसवन्तीन अतका मां किहिस- ‘हमर ससुर ल जर धरे हे तइसे लागथे। काली के अब्बड़ खांसत हे। जाके थोकिन देख आवव।’ फेर बेलास गउंटिया नइ सुने के ओखी करिस अउ टॉमी ल धरके घूमे बर चल दिस।
बिसवन्तीन के सास-ससुर, माने बेलास गंउटिया के दाई-ददा मन अलग राहंय। बियारा म एक ठिन कुरिया रिहिस, तेने मां डोकरा-डोकरी दूनो झन राहत रिहिन। ‘कानी गाय के अलग कोठी’ इंकरे अस मन बर केहे गे हें।
डोकरा-डोकरी दूनो झन आज गंडई गे रिहिन डाकटर करा इलाज कराए बर। दूनो झन बस ले उतरिन अउ फइरका ला उघार के भीतरी डाहर खुसरिन। डोकरा ह खांसत खटिया मा बइठिस अउ डोकरी ला किहिस- ‘बेलास के दाई! जावव तो लोटा ल धर लव अउ बहू करा ले दूध लानहूं। मोला आज दूध-भात खाय के सऊंख लागत हे। बड़ दिन होगे दूध भात नइ खाय हाैं।’ हव कहात डोकरी ह लोटा ला धरिस अउ चल दिस बेलास घर। बिसवन्तीन ल आरो दिस- ‘बहू का बूता करत हस वो।’ बिसवन्तीन ह अपन सास ल बइठारिस अउ पूछिस- ‘सब बने-बने हवय नहीं।’ डोकरी बताइस- ‘डोकरा ल दू दिन होगे जर धरे हे। डोकरा काहत रिहिस दूध भात खाहूं कहिके। उही पाय के लोटा ल धरके दूध मांगे बर आए हंव। होही ते दे देतेस?’ अतका म बिसवन्तीन किहिस- 'काला बतांव डोकरी। मेहा तो ये रोगही बिलई के मारे मर गेंव। ते नइ पतियाबे, मंझनिया बेरा रंधनी कुरिया के बेंस ला लगाए बर भूला गेंव अउ नाहे बर चल देंव। आवत ले बिलई ह जम्मो कसेली भर दूध ला पी डरिस। राहत ले नहीं नइ कहितेंव घर बर। डोकरी ह उठिस अउ लोटा ला धरके जुच्छा आगे।
बेलास गउंटिया ल आज तिहार कस लागत हे। मनेमन गदकत हे ओहा । खोर ले किंजर के आइस अउ टॉमी ला अंगना मां बांधिस। बिसवन्तीन पानी दिस त हांत-गोड़ धोइस बेलास गंउटिया ह। बिसवन्तीन कथे- ‘बइठव, मैं जेवन लानत हंव।’ अतका मं गउंटिया किहिस- ‘पहिली टॉमी बर ला। दिन भर के भूखे हे बपरा ह। बिसवन्तीन टॉमी बर कटोरा, भर भात ल पोरसिस। फेर टॉमी कटोरा ल सूंघिस अउ मुंह ल अंते डाहर कर दिस।’ बेलास किहिस- ‘का होगे टॉमी ल ओ! ओतके पइत बिसकुट ल घलो नइ खइस अउ अभी भात ल घलो नइ खावत हे।’ गउंटिया ला फिकर होगे। थोकिन सोचिस तहान बिसवन्तीन ला किहिस- ‘बिसवन्तीन! टॉमी बर दूध-भात ला। खम्मन बताए रिहिस। टॉमी ह दूध-भात खाके टकराहा होगे हे कहिके। बिसवन्तीन कोटरी म खुसरिस अउ कसेली भर के दूध ला कटोरा मं उलदिस अउ दूध-भात ल टॉमी के आघू मां राख दिस। टॉमी ह दूधभात ल खाए ल सुरू करिस। टॉमी ल दूधभात खावत देखिस ते बलास गउंटिया के जी जुड़इस। बिसवन्तीन घलो टॉमी ल टक लगाके देखत रिहिस। टॉमी ह दूध भात ल उत्ता-धुर्रा खात रिहिस…।’
सहायक शिक्षक
शासकीय प्राथमिक शाला
बैगा साल्हेवारा
जिला - राजनांदगांव ( छ.ग. )
मो. 9009910363
सदस्यता लें टिप्पणियाँ भेजें (Atom)


text:
सत्य अहिंसा के बाम्हन बाबा तोला सादर नमन,
पण्डित सुन्दरलाल के नेवता ल स्वीकार कर,
कंडेल ग्राम म नहर कर विरोध बर तेहा आएच,
हमर छत्तीसगढ़ के मन ल बढ़ाएच
जोहार गांधी बाबा…
तोर संगे संग म खिलाफत आंदोलन के सियानी करिईया,
मौलाना शौकत अली तको आईस हवय,
जइसे ही राइपुर म उतरेच,
छत्तीसगढ़ के जमो मनखे तोर अगोरा म खड़े रहिस
जोहार गांधी बाबा,
रायपुर के चौराहा म भाषण देहच,
सुनईया मन छत्तीसगढ़ के कोन्टा ले आये रहिस,
आज बाबा तोर नाम म चौराहा ह हवय,
असहयोग आंदोलन के मिशाल ह छत्तीसगढ़ म बगर गय,
जोहार गांधी बाबा…
धमतरी के प्रवास करे हवच,
जानी हुसैन का बाड़ा सभा स्थल रहिस हवय,
नहर कर के विरोध म भाषण दे हवच,
सत्यग्रह के नाव ल पकड़े रहे हवच
जोहार गांधी बाबा…
तोर भाषण ल सुन
धमतरी के मनखे मन गदगद होगे,
जमींदार बाजीराव कृदन्त तिलक फण्ड बर पैसा भेंट करिस,
कुरुद म तको भाषण दे
जोहार गांधी बाबा…
ब्राम्हण पारा रइपुर म महिला सभा म सम्बोधित करे,
महिला मन प्रभावित होके 2000 के गहना दान करिस,
दु दिन के यात्रा म छत्तीसगढ़ के भाग्य बदल गय,
महिला मन आंदोनल म स्वेच्छा ले जुड़े ल लगय
जोहार गांधी बाबा…


text:
छत्तीसगढ़ी लेखन म शब्द अउ विषय के चयन : सुशील भोले
वइसे तो छत्तीसगढ़ी ल शिक्षा संग राजकाज अउ रोजगार के भाखा बनाए के माँग गजब दिन के चलत हे, फेर जब ले छत्तीसगढ़ राजभाषा आयोग के गठन इहाँ होए हे, तब ले ए माँग ह बनेच जोर धरे हे. फेर मोर मन म कभू इहू बात उठथे, के का छत्तीसगढ़ी म आज हमर जगा अतका साहित्य या लेखक हे, जेन ए जम्मो क्षेत्र के माँग अउ आवश्यकता ल वोकर गरिमा के अनुरूप पूरा कर सकथे?
मोला सुरता हे, रायपुर म एक प्रतिष्ठित दैनिक अखबार के संपादक संग हमर मनके चर्चा होए रिहिसे, तब उन कहे रिहिन हें, के उन रोज एक पेज छत्तीसगढ़ी म छापे बर तैयार हें, फेर शर्त ए हे के एकर बर वो सबो विषय के भरपूर मटेरियल आना चाही, जेकर ले एक दैनिक अखबार के जम्मो वर्ग के पाठक मनला पढ़ाए अउ संतुष्ट करे जा सकय.
एक अउ बार हमन छत्तीसगढ़ी म राजनीतिक मासिक पत्रिका निकाले के उदिम करेन. मात्र एक-दू अंक ही निकाल पाएन, तहाँ ले भइगे. एकरो असली कारण उही रिहिसे. पत्रिका के मांग अउ गरिमा के अनुरूप भरपूर सामग्री के नइ मिल पाना. कतकों साहित्यकार मनला जोजियावन फेर नतीजा शून्य.
अइसन तमाम विषय मन म भरपूर लेखन के संगे-संग हमन ल भाखा के एकरूपता डहार घलो चेत करे बर लागही. एक नान्हे शब्द हे- 'अउ' एला लोगन कतका किसम ले लिखथे देखव- कोनो 'अउ' कोनो 'अऊ' त कोनो 'आउ', 'आऊ', 'अव', 'अउर', 'औ', 'आव'. अइसने कतकों शब्द हे जे मन ल जम्मो लेखक मन ल एक किसम ले लिखे के जरूरत हे. हमन ल शासन ऊपर छत्तीसगढ़ी ल शिक्षा, राजकाज अउ रोजगार के भाखा बनाए के दबाव तो बनाएच बर लागही, संगे-संग तमाम विषय अउ क्षेत्र के लोगन मन के साहित्यिक आवश्यकता ल घलो पूरा करे बर लागही तभे छत्तीसगढ़ी ह चारों मुड़ा सर्वमान्य भाखा के रूप म स्थापित हो पाही, सम्मान पा सकही.